Menanti Perincian Keluar KWSP, Najib Risau i-Sinar Jadi ‘i-Kecewa, i-Kencing’

PETALING JAYA: Susulan pengumuman perincian dan kelayakan akses ke Akaun 1 bagi kemudahan i-Sinar, bekas perdana menteri Najib Razak menerusi Facebooknya mempersoalkan masih menunggu kenyataan sahih daripada Kumpulan Wang Simpanan Pekerja (KWSP) dan Kementerian Kewangan mengenai perkara itu.

Dalam hantaran di Facebook hari ini, beliau menulis ringkas dengan menyatakan masih menunggu perincian terbaru i-Sinar KWSP dan berharap penantian itu tidak berakhir kekecewaan.

“Masih i-tunggu untuk perincian terbaru i-sinar KWSP. Harap-harap tak bertukar menjadi i-kecewa atau i-kencing nanti”.

Terdahulu, dalam kemas kini pada 26 November, KWSP dijangka mengumumkan perincian i-Sinar hari ini, berikutan pengumuman Menteri Kewangan Tengku Zafrul Abdul Aziz pada sesi ucapan penggulungan Belanjawan 2021.

Perincian itu merangkumi kriteria kelayakan ahli yang pendapatannya terjejas, kehilangan pekerjaan atau mengalami pengurangan gaji.

KWSP menjangkakan ahli yang memenuhi kriteria kelayakan boleh memohon bermula pertengahan bulan ini, dengan pembayaran pertama sebulan selepas permohonan diluluskan.

i-Sinar merupakan kemudahan tambahan kepada program bantuan kerajaan lain dan inisiatif lain diperkenalkan KWSP ketika pandemik Covid-19, seperti pengurangan kadar berkanun syer pekerja, pengeluaran i-Lestari, dan Program Bantuan Majikan Covid-19 (e-CAP). – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kanak-Kanak Hidap Penyakit Kawasaki, Mungkin Berkait COVID-19

NEW YORK: Lima belas kanak-kanak dimasukkan ke hospital di New York kerana menghidap penyakit radang yang jarang berlaku dan mungkin berkait dengan COVID-19, menurut pegawai, semalam.

Penyakit Kawasaki adalah masalah kesihatan misteri, terutama dalam kalangan kanak-kanak berumur hingga lima tahun, yang menyebabkan keradangan dinding arteri dan pesakit mengalami demam, kulit mengelupas serta sakit sendi.

Perkhidmatan Kesihatan Kebangsaan Britain mengeluarkan amaran pertama, bulan lalu, mengenai peningkatan kecil bilangan kanak-kanak dijangkiti COVID-19 yang ‘mempunyai ciri bertindih dengan sindrom kejutan toksik dan penyakit Kawasaki tidak tipikal’.

Walaupun menakutkan, kebanyakan pesakit terbabit pulih tanpa isu yang serius.

Jabatan Kesihatan Kerajaan New York berkata, pihaknya telah mengenal pasti 15 kes kanak-kanak yang mempunyai simptom penyakit Kawasaki.

“Itu sudah cukup untuk menyebabkan kami bimbang,” kata Datuk Bandar, Bill de Blasio, kepada pemberita.

Menurut Jabatan Kesihatan itu dalam satu kenyataan, empat daripada pesakit terbabit disahkan positif COVID-19.

Enam daripada 10 kanak-kanak yang negatif wabak itu didapati mempunyai antibodi, sekali gus mencadangkan mereka pernah dijangkiti COVID-19.

Lebih separuh daripada pesakit berkenaan memerlukan sokongan tekanan darah, manakala lima menggunakan alat bantuan pernafasan mekanikal.

Bagaimanapun, tiada kematian dilaporkan dalam kalangan kes terbabit, kata jabatan itu.

Jabatan itu memaklumkan, kurang daripada separuh pesakit berkenaan dilaporkan mempunyai gejala pernafasan, manakala kesemua mereka demam dan lebih separuh mengalami ruam, sakit perut, muntah atau cirit-birit.

Pesuruhjaya Kesihatan New York City, Oxiris Barbot, berkata beberapa kes juga dikenal pasti di Boston dan Philadelphia. – AFP


Kabinet Gabungan Pemimpin Berpengalaman

KUALA LUMPUR: Barisan Kabinet baharu yang diumumkan hari ini adalah dipilih menerusi gabungan mereka yang berpengalaman dan berupaya memulihkan ekonomi negara ekoran pandemik COVID-19, kata Datuk Seri Ismail Sabri Yaakob.

Perdana Menteri juga menaruh kepercayaan bahawa Jemaah Menteri yang dilantik mampu menyokong segala usaha dan memudah cara rangkaian perniagaan.

Katanya, ciri-ciri kepemimpinan sedemikian bakal merancakkan aktiviti ekonomi dan meningkatkan keyakinan pelabur luar untuk masuk ke Malaysia.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Animasi Cerita Rakyat KV Keningau Terima Pengiktirafan Di Itali

KENINGAU: Pasukan pelajar dari Kolej Vokasional (KV) Keningau yang terdiri dari empat pelajar berumur 17 tahun telah menyertai pertandingan seni “Sopravista Olympic Art Games” yang dijalankan di dalam talian yang berpusat di Itali pada 11 hingga 16 Ogos 2021.

Persembahan animasi cerita rakyat mereka yang bertajuk “Borneo Animated Tales: Galap, Timbalan & Sumanga” telah dianugerahkan dengan diploma kelas pertama oleh penganjur European Association of Folklore Festivals (EAFF).

KV Keningau telah diwakili oleh Quezen Ansap, Nur Aini Binti Warni, Mohd Firdaus Kasiman dan Izzavell Lurinsius dan pengarah kreatif mereka merupakan alumnai kolej tersebut iaitu Roziwell

Rusilin. Video animasi tersebut boleh diakses melalui pautan YouTube:

Video animasi cerita rakyat yang dipertandingan oleh pasukan pelajar ini mengisahkan tiga hikayat dahulukala. Setiap cerita mempertengahkan watak makhluk mitos yang memainkan peranan tertentu di kalangan komuniti tempatan berdasarkan kepercayaan kuno.

“Galap” ialah cerita yang menghurai persengketaan antara manusia dan makhluk ajaib yang tinggal dalam air iaitu “Galap” yang digeruni oleh masyarakat kerana ianya sering menghantui kawasan sungai.

Cerita kedua bertajuk “Sumanga” yang merupakan semangat penjaga perahu yang mampu membawa tuah dan memberi perlindungan kepada nelayan dan pelayar.

Manakala cerita ketiga “Timbalun” adalah kisah pengajaran dimana Timbalun yang dipercayai sebagai makhluk yang membawa penyakit memainkan peranan penting dalam cerita itu.

Pengarah kolej tersebut, Encik Johari @ Jaibet Bin Sabin, memuji usaha pelajar-pelajar tersebut kerana projek seni yang mereka hasilkan mampu membantu memelihara warisan budaya dan membantu mereka meningkatkan kemahiran bahasa mereka.

Dia berharap agar usaha sebegini dapat dikekalkan untuk memupuk minat generasi muda dalam bidang seni dan budaya.


146 Kakitangan IPD Kota Kinabalu Di Arah Kuarantin

KOTA KINABALU: Seramai 146 polis termasuk pegawai dan kakitangan awam di Ibu Pejabat Polis Daerah (IPD) Kota Kinabalu dikuarantin selepas dikesan mempunyai kontak rapat dengan individu positif COVID-19.

Ketua Polis Daerah Kota Kinabalu, Asisten Komisioner Habibi Majinji berkata, semua mereka diarah kuarantin di rumah sejak minggu lalu.

“Semua mereka yang dikuarantin itu termasuk tujuh pegawai dan 136 anggota polis termasuk kakitangan awam.

“Mereka diarah menjalani kuarantin di rumah masing-masing sejak minggu lalu berikutan ada dalam kalangan ahli keluarga anggota yang disahkan positif COVID-19,” katanya ketika ditemui media selepas melakukan tinjauan penugasan Sekatan Jalan Raya (SJR) di Anjung Malawa, Sepanggar, di sini, hari ini.

Habibi berkata, semua anggota yang diarahkan untuk menjalani kuarantin bagaimanapun dalam keadaan baik.

“Semua mereka dalam keadaan baik dan akan kembali untuk bekerja sebaik tamat tempoh kuarantin,” katanya.

Sementara itu, Habibi turut meminta orang ramai khususnya di daerah ini untuk tidak panik dengan senarai lokaliti COVID-19 yang tular sejak semalam berikutan tiada rekod yang serius di kawasan berkenaan.

“Semua kawasan yang disenaraikan itu dipilih supaya pihak polis memperketatkan lagi penugasan berikutan terdapat beberapa individu yang dikesan positif COVID-19 di lokasi berkenaan.

“Tiga kawasan utama termasuk Bandar Sierra, Kampung Kembirian serta Skim Penempatan Telipok dikesan sebagai tempat tumpuan orang ramai dan kita akan menjalankan penugasan serta kawalan pergerakan yang lebih ketat di sana.

“Oleh itu, orang ramai dinasihatkan supaya sentiasa patuhi SOP untuk sama-sama memerangi wabak COVID-19 daripada terus merebak,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Semporna Juara Piala FA Liga Bola Sepak KDM Malaysia

KOTA KINABALU: Pasukan KDM Semporna menumpaskan KDM Sepanggar 4-1 untuk muncul juara Piala FA Liga Bola Sepak KDM Malaysia 2018-2019.

Perlawanan akhir yang berlangsung di Stadium Likas malamtadi itu menyaksikan Semporna mendahului 2-0 pada separuh masa pertama hasil jaringan Mohd Fauzie Abdul Kadir pada minit keempat dan Leopold Alfonsso Otong pada minit kesembilan.

Tiga minit selepas rehat (minit ke-48), Shahrizam Sahar meletakkan Semporna selesa 3-0 selepas menewaskan penjaga gol Sepanggar, Mohd Salawi Ahmad Jasad.

Sepanggar berjaya mengurangkan jarak kepada 3-1 hasil jaringan Saddam Yusup pada minit ke-60.

Semporna bagaimanapun mematikan langkah Sepanggar dengan jaringan keempat menerusi Zulfadlisham Roseland pada minit ke-78 sekaligus mengesahkan gelaran juara menjadi milik mutlak mereka.

Pemimpin pasukan Semporna, Datuk Dzaqoff Ang K.C berkata, kejayaan itu adalah sejarah baru di mana ia merupakan gelaran pertama mereka dalam tempoh 61 tahun.

“Kejayaan ini juga hadiah istimewa kami buat Ketua Menteri, Datuk Seri Panglima Mohd Shafie Apdal yang menyambut harijadinya hari ini,” kata Dzaqoff yang dikenali sebagai Uncle Chang di kalangan warga Semporna.

Shafie juga adalah Ahli Parlimen Semporna dan wakil rakyat DUN Senallang.


Rantai Dulu Baru Boleh Makan

Sebuah restoran di Peru dikecam selepas bertindak merantai pendatang Venezuela yang makan di restoran itu bagi mengelak mangsa melarikan diri daripada membayar harga makanan.

Gambar yang tersiar di media sosial menunjukkan lelaki pendatang Venezuela itu dirantai di tempat duduknya, baru-baru ini.

Ramai penduduk Venezuela berhijrah ke negara jiran, termasuk Peru berikutan kemiskinan dan kesusahan hidup di negara mereka yang dilanda krisis ekonomi serius.

Menurut laporan Oddity Central, gambar berkenaan dimuat naik di Twitter oleh wartawan Venezuela, Luis Martinez, yang juga penulis untuk La Patilla.

Dalam akaun Twitternya, Martinez mendakwa lelaki itu yang wajahnya dikaburkan, tidak tahu dia akan dirantai di tempat duduk dan dia merakam gambar berkenaan sebagai bukti.

“Saya menyiarkan gambar itu bersama lebih banyak maklumat kerana ada yang meragui kesahihan kejadian itu.

“Lelaki di dalam gambar berkenaan yang meminta namanya dirahsiakan, mendakwa dia tidak tahu ‘peraturan’ restoran itu sehinggalah duduk dan memesan makanan,” kata Martinez.

Lelaki itu merakam beberapa gambar sebelum keluar dari restoran itu tanpa menjamah makanannya. -Agensi


Lelaki maut dipercayai terjun dari tingkat enam

SANDAKAN: Seorang lelaki maut selepas dipercayai terjun dari tingkat enam bangunan menara Majlis Perbandaran Sandakan (MPS), di sini, semalam.

Mayat mangsa berusia 56 tahun ditemui orang ramai dalam keadaan terlentang di tingkat bawah menara itu pada jam 3.35 petang.

Difahamkan, kejadian disedari orang ramai selepas terdengar dentuman kuat seperti objek berat jatuh ke tingkat bawah, sebelum pemeriksaan lanjut menemui mayat lelaki terbabit.

Ketua Polis Daerah Sandakan, Asisten Komisioner Mohd Azhar Hamin, berkata polis masih menjalankan siasatan mengenai motif kejadian.

“Mayat dihantar ke Hospital Duchess of Kent untuk proses bedah siasat.

“Buat masa ini, kes diklasifikasikan sebagai mati mengejut,” katanya. – Berita Harian


(VIDEO) Terima kasih Ming!! Lelaki OKU Ini Selamatkan Anak Kuncing Terjatuh Dalam Longkang Dekat Stadium Likas

KOTA KINABALU: “Patutlah hati kami tergerak untuk keluar lewat rupa-rupanya ada sesuatu yang memerlukan bantuan,” kata Abdul Khamis Laharuso, 36, yang juga orang kurang upaya (OKU), ketika menyelamatkan anak kucing terjatuh dalam longkang berdekatan Stadium Likas, Sabah Ahad lalu.

Abdul Khamis atau dikenali sebagai ‘Ming’ yang juga atlet paralimpik Sabah bersama seorang lagi rakan, Elvis Sius yang juga OKU ketika itu dalam perjalanan menjalani latihan harian sebelum terdengar bunyi anak kucing dari longkang terbabit.

Pada mulanya, rakannya berhasrat untuk menyelamatkan anak kucing terbabit namun disebabkan keadaannya yang kudung kaki, Abdul Khamis dengan rela hati turun ke longkang untuk menyelamatkan haiwan itu.

“Sebahagian daripada bulu anak kucing itu basah dan tidak menolak kemungkinan sudah semalaman terperangkap dalam longkang terbabit. Saya segera duduk tepi longkang dan menariknya keluar.

“Sebaik berjaya ditarik keluar, haiwan itu terdiam sebelum melarikan diri. Mujurlah tiada hujan pada malam itu, jika tidak sesuatu akan berlaku ke atasnya,” katanya ketika dihubungi Harian Metro.

Dia yang kini berada di Sarawak menjalani pemilihan atlet ke Sukan SEA di Manila berkata, anak kucing itu bertenggek di tepi dinding longkang sambil mengeluarkan bunyi.

“Mujur kami terdengar bunyi dan segera menghulurkan bantuan dan rakan merakam video dan memuat naik dalam Facebook,” katanya sambil bersyukur kerana berjaya menyelamatkan haiwan itu.

Perbuatan Abdul Khamis mendapat pujian ramai netizen.

Katanya, ini kali pertama dia membantu haiwan seperti ini dan bersyukur kerana tiada kejadian tidak diingini berlaku.

“Selama ini, saya tidak berpeluang untuk melakukan seperti ini, tapi dengan keizinan Allah, saya mendapat peluang itu,” katanya.


MetMalaysia Keluarkan Amaran Ribut Petir Di Seluruh Malaysia Hingga 5 Petang Ini

Putrajaya, 23 April – Jabatan Meteorologi Malaysia (MetMalaysia) mengeluarkan amaran ribut petir di kebanyakan kawasan di Malaysia sehingga jam 5 petang ini.

Amaran yang dikeluarkan pada 2.20 petang sebentar tadi merangkumi seluruh negeri Perlis, Kedah, Pulau Pinang, Kelantan, Selangor, Melaka, Negeri Sembilan, Wilayah Persekutuan Putrajaya, WP Kuala Lumpur dan Johor.

Sementara itu, ribut petir dijangka berlaku di beberapa bahagian di Perak iaitu Kerian, Larut, Matang dan Selama, Hulu Perak, Kuala Kangsar, Kinta, Kampar, Batang Padang dan Muallim.

Di Terengganu pula, ribut petir diramal melanda Besut, Kuala Terengganu, Marang, Dungun dan Kemaman serta Tanah Tinggi Cameron, Jerantut, Temerloh, Maran, Bera, Pekan dan Rompin di Pahang.

MetMalaysia turut menjangkakan ribut petir di Kuching, Serian, Samarahan, Sri Aman (Sri Aman), Betong, Sarikei (Sarikei dan Meradong), Sibu (Sibu dan Selangau), Mukah, Kapit (Kapit dan Belaga), Bintulu, Miri (Subis, Miri dan Marudi) serta Limbang di Sarawak.

Kawasan di Sabah yang diramal terlibat adalah Pedalaman (Sipitang, Tenom, Kuala Penyu, Beaufort dan Tambunan), Pantai Barat, Tawau, Sandakan dan Kudat serta Wilayah Persekutuan Labuan.


Pembangkang Manipulasi Istilah ‘Kerjasama’ Oleh PBS – Bung Moktar

KOTA KINABALU: Pengerusi Barisan Nasional (BN) Sabah, Bung Moktar Radin, berkata pembangkang cuba memanipulasi istilah “kerjasama” yang Presiden Parti Bersatu Sabah (PBS), Maximus Ongkili tujukan kepada parti lawan di negeri itu, termasuk Warisan.

Katanya, maksud kerjasama dibangkitkan PBS lebih kepada soal membangunkan negeri demi kebaikan rakyat, bukannya kerjasama menubuhkan kerajaan baharu.

“Bukan hanya PBS, malah kita dalam Gabungan Rakyat Sabah (GRS) termasuk BN, Umno dan lain-lain juga sedia menjalin kerjasama dalam bentuk idea dan pandangan untuk membangunkan negeri demi kesejahteraan rakyat,” katanya ketika ditemui semalam.

Timbalan Ketua Menteri Sabah itu berkata, perubahan tampuk pemerintahan di Sabah tidak mungkin berlaku kerana semua parti dalam GRS memeterai perjanjian untuk menjaga kestabilan politik demi kemajuan negeri itu.

“Saya harap rakyat tidak terpengaruh dengan propaganda yang dimainkan pihak tidak bertanggungjawab, terutamanya dari parti pembangkang yang sengaja mencipta isu demi kepentingan politik mereka.

“Seperti saya jelaskan sebelum ini, buat masa ini, kita tumpukan usaha untuk pembangunan negeri dan bukan masa untuk berpolitik. Kita berdepan pelbagai cabaran, termasuk pandemik Covid-19 yang bukan saja menjejaskan ekonomi negara, malah turut menjejaskan kesejahteraan hidup rakyat yang perlu kita tangani bersama.”

Beliau berkata, walaupun kerajaan negeri kini diterajui GRS, ia tidak bermakna mereka tidak mendengar pandangan serta cadangan parti pembangkang yang boleh membawa kebaikan untuk negeri dan rakyat secara menyeluruh.

Tugas pembangkang, katanya, bukan setakat membangkang, tetapi mereka boleh memberikan input baik kepada kerajaan demi kebaikan rakyat.

“Saya fikir ini yang dimaksudkan soal kerjasama (disebut Ongkili) dan bukannya kerjasama membentuk kerajaan baharu.”

Baru-baru ini, Presiden Warisan, Shafie Apdal menyuarakan hasrat untuk menjalin kerjasama dengan PBS demi kebaikan Sabah dan hak negeri itu.

Susulan itu, Ongkili menyuarakan kesediaan partinya bekerjasama dengan mana-mana parti pembangkang, termasuk Warisan.

Bagaimanapun, satu mesej tersebar menerusi WhatsApp mendakwa Warisan akan membentuk kerajaan baharu bersama PBS, PKR, Upko dan tiga calon bebas yang memenangi pilihan raya negeri tahun lalu.

Dakwaan itu dinafikan Setiausaha Agung PBS, Joniston Bangkuai dan ADUN Pitas, Ruddy Awah, yang kini bersama Bersatu, manakala Ketua Menteri yang juga Pengerusi GRS, Hajiji Noor menyifatkan ia sebagai propaganda politik pihak tidak bertanggungjawab bagi merosakkan hubungan baik antara parti dalam GRS. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kawalan Keselamatan Di Sempadan Sabah-Kalimantan Diperketat – Shafie

TARAKAN, INDONESIA: Kerajaan Sabah dan Kalimantan Utara akan meningkatkan kerjasama dalam memperketatkan kawalan keselamatan di sempadan negara masing-masing bagi menangani aktiviti jenayah rentas sempadan termasuk kegiatan penyeludupan.

Ketua Menteri Datuk Seri Panglima Haji Mohd Shafie Apdal berkata, langkah memperketat kawalan keselamatan di sempadan kedua-dua wilayah itu akan membolehkan pemantauan dalam pelbagai aspek dilakukan dengan lebih dekat.

“Gabenor Kalimantan Utara juga menunjukkan indikasi bagaimana untuk merealisasikan pengawalan di sempadan.

“Kita bukan mahu menghalang orang datang dari satu tempat ke tempat lain. Ia dilakukan untuk memastikan ada kawalan yang betul agar pemerdagangan manusia dan penyeludupan barangan tidak berlaku.

“Bila kita menggalakkan perdagangan secara haram, ia satu amalan yang tidak sihat dan tidak boleh memberi manfaat kepada kedua-dua wilayah.

“Maka, penting bagi kita meningkatkan hubungan kerjasama antara kedua-dua wilayah ini agar sempadan di Simanggaris, Kalimantan Utara dan Serudong, Tawau sentiasa dikawal rapi,” katanya ketika ditemui pemberita semasa Kunjungan Hormat Ketua Menteri Sabah kepada Gabenor Kalimantan Utara, Dr H.Irianto Lambrie, di sini pada Rabu.

Beliau juga yakin apabila ibu kota Indonesia berpindah ke Kalimantan Timur, Kepulauan Borneo dan ekonomi ketiga-tiga buah negara iaitu Malaysia, Indonesia dan Brunei Darussalam akan dapat dipertingkatkan.

Mengulas lanjut, Mohd Shafie menyatakaan kesediaan Kerajaan Sabah dalam membantu Kalimantan Utara dalam pelbagai aspek yang perlukan kerjasama kedua-dua wilayah itu.

“Kita akan lihat sama ada dari aspek keselamatan, pengurusan ekonomi dan berbagai sudut yang ada, yang mana boleh direalisasikan bagi membantu menjayakan dan mempermudahkan hubungan kerjasama yang ada.

“Kita perlu saling membantu kerana kita berada dalam rantau Asean.

“Maka, ada keperluan untuk kita mengeratkan hubungan bukan hanya dari sudut dagangan, persaudaraan mahupun persahabatan. Ini penting bagi memudahkan urusan serta membolehkan kedua-dua wilayah memperolehi manfaatnya,” katanya.


Tikam kepala kerana sukar bernafas

MOSCOW: Seorang lelaki hampir maut selepas menikam kepalanya dengan pisau atas alasan untuk membantunya bernafas.

Mail Online melaporkan, lelaki itu yang dikenali sebagai Yury Zhokhov, 41, ditemui polis berlutut di sebuah padang di bandar Donetsk dengan sebilah pisau terpacak di kepalanya.

Satu video yang dirakamkan polis menunjukkan lelaki itu dengan tenang berbual dengan anggota polis yang menemuinya.

“Siapa yang menikam kamu?” kata anggota polis itu yang mengarahkan lelaki itu tidak menggerakkan kepalanya kerana bimbang dia akan mati serta-merta.

Zhokhov dengan tenang memberitahu: “Saya tidak boleh bernafas dengan hidung, jadi saya cucuk kepala saya.

“Kepala saya tidak boleh bernafas tetapi pisau ini terlekat di kepala.”

Lelaki itu kemudian segera dibawa ke hospital dan imbasan X-ray menunjukkan pisau itu tertanam di kepalanya dengan dalam.

Doktor memberitahu, ia satu keajaiban kerana lelaki itu tidak terbunuh atau mengalami kecederaan otak yang serius.

Tambah doktor, lelaki itu masih hidup kerana pisau itu hanya menembusi celah otaknya sekali gus tidak mencederakan organ penting berkenaan.

Lelaki itu kemudiannya menjalani pembedahan untuk mengeluarkan pisau berkenaan dan dia hanya berdepan risiko mengalami jangkitan kuman.


Kontraktor direman 7 hari berhubung kes pemalsuan dokumen

SANDAKAN: Seorang kontraktor berusia 28 tahun ditahan reman selama tujuh hari bagi membantu siasatan berkaitan pemalsuan dokumen dan mengemukakan penyata bank palsu bagi mendapatkan tender Jabatan Pendidikan Negeri Sabah (JPNS).

Lelaki terbabit ditahan Suruhanjaya Rasuah Malaysia (SPRM) semalam bagi membantu siasatan berkaitan kes penipuan dokumen penyata bank untuk mendapatkan tender membekal makanan bermasak bernilai RM2.26 juta.

Dia ditahan bagi membantu siasatan yang dijalankan mengikut Seksyen 18 Akta SPRM 2009 kerana mengemukakan dokumen palsu untuk mendapatkan tender.

Perintah reman dikeluarkan oleh Pendaftar, Rosmaini Osman di Mahkamah Majistret Sandakan hari ini, manakala prosiding bagi mendapatkan perintah reman dikendalikan Penolong Kanan Penguasa SPRM Sandakan, Suhaimi Abd Manaf.

Dia antara 25 individu membabitkan pemilik dan pengurus syarikat di negeri ini yang ditahan SPRM Sabah bagi membantu siasatan berkaitan mengemukakan penyata bank palsu bagi mendapatkan JPNS antara tahun 2016 hingga 2018.

Isnin lalu, SPRM menahan 13 pengurus syarikat kontraktor termasuk tiga wanita di Kota Kinabalu berkaitan pemalsuan dokumen bagi mendapatkan tender di JPNS.

Mereka yang berusia 30-an hingga 60-an itu ditahan di beberapa lokasi di Kota Kinabalu yang mana setiap syarikat dipercayai memperoleh tender bernilai ratusan ribu hingga jutaan ringgit, termasuk sebuah syarikat menerima tender RM10 juta. – Berita Harian


355 Penumpang Kapal Persiaran Diamond Princess Disahkan Positif Covid-19

Jumlah penumpang yang menaiki kapal persiaran Diamond Princess yang ketika ini berlabuh di Jepun dan disahkan positif Covid-19 dilaporkan meningkat kepada 355 orang, lapor Channel News Asia hari ini.

”Setakat ini, kami sudahpun menjalankan pemeriksaan terhadap 1,219 penumpang kapal tersebut. Sejumlah 355 orang disahkan positif. Manakala, sebanyak 73 orang pula tidak menunjukkan sebarang simptom jangkitan,” kata Menteri Kesihatan Jepun, Katsunobu Kato.

Berita terbaru itu didedahkan ketika Amerika Syarikat dalam persedian membawa pulang rakyatnya yang menjadi penumpang kapal persiaran tersebut, yang ketika ini dikuarantin di negara Matahari Terbit itu sejak 5 Februari lalu.

Hong Kong juga dilaporkan bersedia untuk membawa pulang seramai 355 orang penumpang rakyat dimana Kanada turut menyusul dengan keputusan yang sama.

Usaha Jepun dalam mengawal jangkitan berkenaan dari terus merebak sebelum ini telah menimbulkan kebimbangan antarabangsa.

Kapal berkenaan tiba di Jepun awal Februari lalu dan membawa seramai 3,700 penumpang terdiri daripada lebih 50 negara.

Kerajaan Jepun mengambil keputusan untuk mengkuarantin  kapal berkenaan selepas seorang penumpangnya yang turun di Hong Kong diuji positif Covid-19.

Sejak dari itu, kakitangan perubatannya memantau berulangkali tanda-tanda jangkitan dan membawa keluar penumpang yang disahkan positif untuk dirawat di hospital, manakala penumpang yang lain diarahkan untuk kekal di kabin masing-masing sepanjang tempoh kuarantin selama 14 hari.

Jepun dikatakan tidak dapat melakukan pemeriksaan dengan segera terhadap semua penumpang kapal berkenaan disebabkan kekurangan kit ujian, fasiliti dan tenaga kerja di mana sebahagiannya dikerah untuk memantau situasi jangkitan dalam populasi awam di negara tersebut.

”Berdasarkan jumlah jangkitan yang tinggi ketika ini, kementerian mengandaikan risiko pendedahan jangkitan terhadap semua penumpang kapal berkenaan adalah tinggi,” katanya lagi.


mySIKAP: Cara Perbaharui Lesen Memandu & Roadtax JPJ Online Tanpa Ke Kaunter

Mungkin ramai antara kita masih belum tahu dengan kewujudan Portal JPJ Online @ mySIKAP.

Melalui portal ini, kita boleh renew lesen JPJ online dan melakukan banyak lagi transaksi secara dalam talian untuk urusan melibatkan kenderaan motor dan pelesenan pemandu.

Antara transaksi yang boleh dilakukan secara online di Portal MySIKAP adalah seperti berikut:-

Untuk pendaftaran kali pertama, orang awam boleh mendaftar sebagai pengguna Standard tanpa perlu hadir ke JPJ.

Di sini kami kongsikan langkah selanjutnya dengan mudah untuk renew lesen JPJ online di Portal MySikap.

Cara Daftar MySikap Untuk Pengguna Kali Pertama

Terdapat 2 jenis pengguna iaitu eID Standard dan eID Advanced.

Tapi jangan risau, setakat urusan yang biasa-biasa contohnya nak renew lesen JPJ online (Lesen Memandu), roadtax (Lesen Kenderaan Motor), tempah no plate kenderaan (Tempah Nombor Pendaftaran), semuanya boleh dilakukan oleh pengguna eID Standard.

Di bawah ni senarai perkhidmatan yang boleh dilakukan oleh pengguna Standard vs Advance.

NOTA: Jika ingin menjadikan ID tersebut menjadi eID Advance, pelanggan (user) harus hadir ke mana-mana Kaunter JPJ Malaysia.

Sila rujuk panduan bergambar di bawah.

Pengguna yang telah berjaya mendaftarkan (untuk pendaftaran peribadi) atau mengesahkan (untuk pendaftaran syarikat) profilnya di dalam mySIKAP akan menerima e-mel pengesahan yang mengandungi maklumat ID Pengguna dan Kata Laluan Sementara.

Kita bolehlah gunakan maklumat ini untuk login ke laman web JPJ online.

Bolehlah kita renew lesen JPJ online, renew roadtax, check saman dan sebagainya melalui portal ni tanpa perlu ke kaunter lagi. Mudah kan?

Cara Renew Lesen JPJ Online Di Portal MySikap

Cara Renew RoadTax Online Di Portal MySIKAP

Waktu Operasi Kaunter JPJ Dalam Tempoh PKP

Seperti yang kita tahu, waktu operasi JPJ dalam tempoh PKP sangat terhad, kaedah pembayaran pula hanya menggunakan kad debit/kad bank atau kad kredit sahaja. Pembayaran secara TUNAI TIDAK DITERIMA.

Waktu urusniaga :Isnin – Jumaat.9.00 pagi – 1.00 tgh hari1.00 tgh hari – 2.00 ptg (TUTUP)2.00 ptg – 4.00 ptg

Urusniaga TERHAD (hanya melibatkan pembaharuan lesen memandu serta Roadtax kenderaan bagi urusniaga PERDAGANGAN SAHAJA termasuk TEKSI, KERETA SEWA & E-HAILING)

Urusan melibatkan PERSENDIRIAN boleh dilakukan secara atas talian MYSIKAP (public.jpj.gov.my). Urusniaga PERSENDIRIAN juga boleh dilakukan di platform rakan niaga JPJ seperti Myeg.

Jadi, bolehlah kita manfaatkan portal ini untuk membuat sebarang urusan di JPJ secara atas talian saja.

Di bawah ini disenaraikan senarai perkhidmatan JPJ online yang boleh dilakukan secara online.

mySIKAP : Senarai Perkhidmatan JPJ Online

SENARAI URUSAN MELALUI ID PORTAL ORANG AWAM mySIKAP KENDERAAN


Dapatkah Warisan, DAP Perbaiki Hubungan Sebelum PRU15?

KOTA KINABALU: Keretakan kini muncul dalam hubungan Warisan dan DAP yang pernah menjadi sekutu politik yang menggerunkan, selepas parti pimpinan Shafie Apdal itu melebarkan sayapnya ke Semenanjung.

Kedua-dua parti itu seolah-olah tidak dapat dipisahkan pada satu ketika, dengan DAP Sabah malah bersetuju menggunakan logo Warisan pada pilihan raya negeri (PRN) 2020.

Namun, hubungan mereka berantakan selepas langkah Warisan merentasi Laut China Selatan menyaksikan ia merekrut pemimpin dan ahli DAP.

Perkara ini diburukkan lagi apabila Warisan bertanding di kawasan Pakatan Harapan (PH) pada PRN Johor baru-baru ini.

Naib Presiden Warisan Junz Wong mengakui hubungan itu mula retak sejak PH menandatangani memorandum persefahaman (MoU) dengan Putrajaya di belakangnya.

Bekas menteri Sabah itu berkata, pemeteraian MoU itu, yang berulang kali dikritik dan dibantah oleh Warisan sebelum ini, seolah-olah seperti PH mengambil pendirian menyokong kerajaan pimpinan Barisan Nasional (BN).

“Namun, saya rasa hubungan (antara Warisan dan DAP) masih wujud kerana saya tidak lihat mereka sebagai musuh,” katanya kepada FMT.

Wong berkata, Warisan akan mengadakan mesyuarat penting untuk merancang strategi pilihan raya mulai minggu ini. Antara topik yang menjadi agenda adalah perpaduan pembangkang.

Setiausaha DAP Sabah Phoong Jin Zhe mengakui bahawa hubungan antara kedua-dua parti bukan dalam keadaan terbaik sekarang, terutamanya selepas PRN Johor.

“Namun persoalannya, adakah kita masih berkawan? Saya harus akui, wujud beberapa perbezaan pada masa ini, seperti laluan masa depan yang harus kita usahakan bersama pada pilihan raya akan datang,” katanya kepada FMT.

Katanya, punca utama komunikasi antara kedua-dua parti gagal adalah kerana Warisan, walaupun menggembar-gemburkan dirinya sebagai alternatif, tidak dapat memberi justifikasi mengapa ia bersaing di kerusi yang ditandingi PH di Johor.

Warisan meletakkan calon di kerusi Mahkota, Bekok, Pekan Nanas, Permas, Johor Jaya dan Bukit Batu, yang dimenangi PH pada pilihan raya umum 2018 (PRU14).

“Mereka perlu bertanding di kawasan Umno untuk mewajarkan menjadi pilihan baharu kepada rakyat. Mengapa mereka tumpu semua sumber untuk melawan kami?” soal Phoong.

Katanya, beliau “jujurnya bimbang” kedua-dua parti tidak lagi sefahaman pada pilihan raya, tetapi berfikiran optimis mereka boleh mencapai persefahaman seperti sebelum PRU14.

“Tiada sebab kami tidak dapat melakukannya lagi. Kita perlu mengetepikan perbezaan tertentu untuk mencapai matlamat yang lebih besar,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Remaja Perempuan Dirogol Dua Kali Lelaki Dipercayai Baru Dikenali

TAMBUNAN: Akibat terlalu mempercayai rakan, seorang remaja perempuan di daerah ini menjadi mangsa rogol dipercayai lelaki baru dikenali.

Mangsa berusia 15 tahun itu dipercayai dirogol oleh seorang lelaki dikenali sebagai Bulluh berumur 19 tahun yang juga rakan kepada rakan sekolah mangsa sebanyak dua kali pada hari serta lokasi berbeza.

Bagaimanapun, laporan polis hanya baru dibuat semalam oleh ibu mangsa selepas didatangani isteri suspek untuk memberitahu berkaitan hubungan mangsa bersama suspek.

Sumber berkata ibu mangsa kemudiannya  membawa mangsa ke balai polis bagi membuat laporan pada hari sama selain hasil pemeriksaan perubatan mendapati terdapat kesan koyakan lama pada kemaluan.

“Kejadian pertama dipercayai berlaku pada 16 Mac lalu ketika mangsa menemani rakan baik nerusia 17 tahun yang juga kawan sekolahnya bertemu teman lelaki rakan mangsa bernama Bede.

“Mereka kemudiannya keluar menemui suspek dan singgah disebuah rumah kosong sebelum mangsa dirogol.

“Rakan serta teman lelaki rakan mangsa nampak kejadian itu namun hanya membiarkan kejadian terbabit berlaku.

“Mangsa yang berada dalam ketakutan hanya mendiamkan diri pulang ke rumah bersama rakan dan tidak menceritakan kejadian kepada sesiapa,” katanya.

Sumber menyatakan kejadian kedua pada 28 April lalu selepas bapa mangsa menghantarnya serta rakan ke sekolah namun kedua-dua remaja itu telah ponteng sebelum bertemu dengan teman lelaki rakannya.

“Mangsa dihantar ke kawasan empangan air Kampung Pupuluton yang juga lokasi suspek menunggu mangsa.

“Rakan mangsa meninggalkan mangsa bersama suspek sebelum lelaki berkenaan merogol mangsa. Mangsa dipercayai cuba melawan tetapi tidak berjaya.

“Remaja ini tetap mendiamkan diri sehingga isteri suspek mendatangi ibu mangsa,” katanya.

Dalam pada itu, suspek berjaya ditahan pada hari laporan dibuat ketika suspek berada di sebuah kedai terletak di Kampung Nambayan.

Sementara itu, Ketua Polis Keningau, Deputi Superintendan Shahrudin Mat Husain berkata dihubungi melalui applikasi Whatsapp mengesahkan kejadian terbabit dan menyatakan siasatan lanjut masih giat dijalankan.

Kes disiasat di bawah Seksyen 376 Kanun Keseksaan.


Bekalan Makanan Di Sabah Lebih Daripada Mencukupi

KOTA KINABALU : Kerajaan Sabah memberi jaminan bekalan makanan dan pertanian di negeri ini lebih daripada mencukupi untuk memenuhi permintaan sepanjang tempoh Perintah Kawalan Pergerakan (PKP) yang berakhir 14 Jun ini.

Timbalan Ketua Menteri Datuk Dr Jeffrey Kitingan berkata, malah bekalan makanan utama seperti beras mampu memenuhi permintaan rakyat Sabah untuk tempoh enam bulan lagi.

“Stok beras terkini di pemborong dan kedai runcit ialah 12,528 metrik tan (MT) sementara stok penimbal berada pada 49,500 MT, kita juga mempunyai stok kemasukan kapal sebanyak 12,528 MT.

“Ini tidak termasuk beras wangi, beras pulut dan beras basmati. Rata-rata penggunaan di Sabah adalah kira-kira 12,000 MT beras setiap bulan,” katanya dalam kenyataan di sini hari ini.

Selain itu, Jeffrey yang juga Menteri Pertanian dan Perikanan Sabah turut memaklumkan bekalan sayur-sayuran dan buah-buahan juga mencukupi dengan tiga Taman Pengeluaran Makanan Kekal di Kundasang, Putatan dan Lahad Datu beroperasi seperti biasa mengeluarkan produk yang diperlukan.

Selain itu, katanya produk perikanan serta bekalan daging lembu, daging kerbau, ayam, daging khinzir, telur, dan susu, juga mencukupi sepanjang tempoh PKP ini.

“Sebagai menteri yang bertanggungjawab terhadap kementerian yang mengawal selia produk pertanian, saya ingin meyakinkan pengguna-pengguna di Sabah bahawa kita tidak akan kekurangan makanan,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kes Positif Covid-19 Turun Bawah 10,000 Hari Ini

PUTRAJAYA: Selepas dua bulan mencatatkan lima angka berturut-turut, jumlah kes baharu Covid-19 direkodkan hari ini menurun kepada 9,066 kes.

Ketua Pengarah Kesihatan, Tan Sri Dr Noor Hisham Abdullah berkata, data terbaharu itu menjadikan jumlah kumulatif kes yang dilaporkan di Malaysia setakat tengah hari ini mencecah 2,277,565 kes.

Katanya, Sarawak dan Selangor berada di kedudukan tertinggi kes dengan masing-masing merekodkan 1,418 dan 1,000 kes.

“Johor merekodkan 981 kes diikuti Terengganu (827), Sabah (767), Kelantan (796), Kedah (670)dan Perak (669) kes.

“Sebanyak 630 direkodkan di Pahang, 620 di Pulau Pinang Pahang, Melaka (206), Kuala Lumpur (201) dan Negeri Sembilan (191).

“Perlis merekodkan 66 kes diikuti Putrajaya (24) dan Labuan tiada kes dilaporkan,” katanya menerusi Twitter.

Sementara itu, Noor Hisham berkata, kapasiti dan penggunaan katil di unit rawatan rapi (ICU) setakat 5 petang semalam mencecah 58 peratus manakala bukan ICU 52 peratus.

Dari segi pemberian vaksinasi pula katanya, 87 peratus populasi dewasa lengkap divaksin manakala 94.3 peratus menerima satu dos suntikan.

“Bagi populasi keseluruhan di negara ini yang lengkap divaksin ialah 62.8 peratus manakala penerima vaksin dos satu ialah 72.7 peratus,” katanya.


Perintah Berkurung ESSZone Dilanjutkan Hingga 10 Mei – Polis

LAHAD DATU : Pelaksanaan perintah berkurung membabitkan perairan tujuh daerah di Zon Selamat Timur Sabah (ESSZone) yang berakhir esok dilanjutkan hingga 10 Mei ini.

Pesuruhjaya Polis Sabah Datuk Idris Abdullah berkata perintah dari pukul 6 petang hingga 6 pagi itu membabitkan perairan Tawau, Semporna, Kunak, Lahad Datu, Kinabatangan, Sandakan dan Beluran.

“Penduduk yang tinggal di kawasan terlibat dikehendaki berada di rumah, manakala orang luar tidak dibenarkan memasuki (atau berada) di kawasan tersebut dalam tempoh berkenaan,” katanya dalam kenyataan hari ini.

Beliau berkata perintah itu diteruskan bagi memastikan perairan terbabit tidak diceroboh pengganas sekali gus mengancam keselamatan penduduk serta penyelidik antarabangsa dan pelancong asing di kawasan berhampiran.

“Maklumat mendapati kumpulan yang menjalankan kegiatan penculikan untuk mendapatkan tebusan dan kumpulan Abu Sayyaf masih cuba menceroboh ke kawasan ini untuk melakukan penculikan serta jenayah rentas sempadan lain,” katanya.

Idris berkata perintah berkurung juga akan memudahkan penguatkuasaan serta pemantauan terhadap pergerakan bot dan menimbulkan rasa selamat serta yakin kepada penduduk dengan kehadiran pasukan keselamatan.

Beliau juga berkata Ketua Polis Daerah di ESSzone diberi kuasa mengeluarkan permit kepada pemohon yang layak bagi aktiviti perikanan atau keperluan mendesak lain untuk bergerak di kawasan terbabit – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Satu Jam ‘Bertarung’ Tangkap Buaya

PAPAR: Buaya yang sebelum ini tular di media sosial selepas dilihat di atas jalan di Kampung Nagapas, di sini, Rabu lalu, akhirnya ditangkap, malam tadi.

Reptilia sepanjang kira-kira lima meter (m) itu ditangkap jam 7.30 malam oleh Angkatan Pertahanan Awam Malaysia (APM) Papar yang turut dibantu penduduk kampung.

Buaya berkenaan pada awalnya dikesan penduduk kampung, kira-kira 100 m dari lokasi pertama haiwan itu ditemui minggu lalu.

Susulan itu, penduduk kampung terus menghubungi APM untuk mendapatkan bantuan menangkap buaya berkenaan.

Seorang penduduk, Richard Limbang, 52, berkata, penduduk kampung pada awalnya sukar untuk mendekati buaya berkenaan atas faktor keselamatan.

Namun katanya, sebaik pasukan APM tiba, penduduk yang turut membawa peralatan seperti tali terus membantu untuk menjerat haiwan berkenaan.

“Usaha untuk menangkap haiwan berkenaan agak sukar ekoran keadaan badannya yang besar selain amat ganas.

“Bagaimanapun, haiwan berkenaan akhirnya berjaya ditangkap selepas lebih sejam ‘bertarung’ dengan pasukan APM dan penduduk kampung,” katanya ketika dihubungi, hari ini.

Richard berkata, haiwan itu kemudiannya dibawa oleh APM dan Jabatan Hidupan Liar Sabah yang turut hadir membantu di lokasi kejadian.

Sementara itu, APM dalam kenyataan medianya hari ini berkata, sebaik menerima laporan mengenai kehadiran reptilia, sepasukan anggota APM Papar terus bergerak ke lokasi.

Katanya, dengan bantuan penduduk kampung, buaya dengan berat hampir 700 kilogram berjaya ditangkap.

“Seterusnya buaya itu kemudian diserahkan kepada Jabatan Hidupan Liar Sabah untuk tindakan lanjut,” katanya. – HMetro


6 Lelaki Warga Asing 2 Warga Tempatan Ditahan Bantu Siasatan Kes Culik 10 Nelayan Di Felda Sahabat

KUALA LUMPUR – Lapan lelaki ditahan bagi membantu siasatan berhubung kes culik 10 nelayan Bajau Laut di perairan Felda Sahabat di Lahad Datu, Sabah, semalam, kata Pengarah Jabatan Siasatan Jenayah Bukit Aman Datuk Huzir Mohamed.

Beliau berkata enam daripada lapan individu yang ditahan itu adalah rakyat asing berusia 17 hingga 60 tahun yang terselamat dalam penculikan itu.

“Dua warga tempatan yang ditahan ialah pemilik bot dan pengendali bot,” katanya ketika dihubungi Bernama.

Sementara itu, Ketua Polis Negara Datuk Seri Abdul Hamid Bador berkata bot berkenaan berlayar pada waktu malam di kawasan sempadan perairan negara.

“Sepatutnya mereka (nelayan) harus tahu bahawa kawasan berkenaan adalah kawasan perintah berkurung dan tidak boleh dilalui.

Tidak boleh masuk melainkan mereka memaklumkan secara terperinci kepada pihak berkuasa sebarang kegiatan mereka,” katanya ketika ditemui Bernama pada Majlis Sambutan Aidilfitri Angkatan Tentera Malaysia (ATM) di Wisma Perwira ATM, di sini, hari ini.

Dalam kejadian kira-kira 2 pagi semalam, 10 nelayan berkenaan dilaporkan diculik oleh kumpulan bersenjata yang mempunyai kaitan dengan kumpulan pengganas Abu Sayyaf daripada dua bot nelayan di perairan Lahad Datu ketika dalam perjalanan menuju ke Semporna.

Mereka dipercayai dilarikan ke Pulau Sitangkai di Selatan Filipina, kira-kira 15 minit perjalanan dari perairan Tambisan, Lahad Datu.

Kesemua mangsa berumur 17 hingga 60 tahun itu tidak mempunyai dokumen pengenalan diri dan hanya memiliki Dokumen Lepa-Lepa yang dikeluarkan kepada pelaut nomad sebagai pengenalan diri nelayan berkenaan.

Sementara itu, di KOTA KINABALU, Pesuruhjaya Polis Sabah Datuk Omar Mammah berkata pemilik dan pengendali bot itu disiasat kerana melindungi kesemua nelayan berkenaan yang merupakan warga asing dan tidak mempunyai dokumen pengenalan diri sah.

“Kami (polis) menyiasat kerana dia (pemilik dan pengendali bot) melindungi (warga asing) kerana semua nelayan yang bekerja di bot nelayan itu termasuk yang diculik tiada dokumen sah (pengenalan diri),” katanya ketika dihubungi Bernama, di sini.


Lebih 97% Rakyat Mahu i-Citra RM10,000 Dikeluarkan Secara ‘One-Off’

KUALA LUMPUR: Sebanyak 97.12% atau 21,458 rakyat mahu kerajaan meluluskan pengeluaran simpanan Kumpulan Wang Simpanan Pekerja (KWSP) i-Citra sebanyak RM10,000 secara “one off” berdasarkan kajian awam yang dijalankan oleh Pemuda Umno.

Exconya, Azril Rizal Yusof Mohd Sarit berkata, hasil kajian secara maya melibatkan 21,763 orang itu akan dihantar kepada Perdana Menteri Ismail Sabri Yaakob secepat mungkin.

Katanya, kajian awam itu membuktikan rakyat memang benar-benar memerlukan pengeluaran i-Citra.

“Kita bukan buat secara rawak. Dapat sampel akan buat mesyuarat kumpulan bersama Biro Penyelidik Pemuda Umno,” katanya pada sidang media di Menara Datuk Onn.

Azril berkata, kajian awam itu juga menunjukkan sebanyak 18,777 orang Melayu mahukan i-Citra dan selebihnya Bumiputera Sabah dan Sarawak, Cina, India dan lain-lain.

Katanya, dapatan itu turut menunjukkan golongan berumur bawah 50 tahun memerlukan i-Citra, dengan seramai 10,698 membabitkan mereka yang berumur antara 35 hingga 44 tahun menyokong pengeluaran i-Citra.

“Bagi umur 25 hingga 34 pula seramai 5,455 sokongan i-Citra dan umur 45-54 seramai 5,150 sokong,” katanya ketika memaklumkan hasil kajian selama sebulan dari 11 Jan hingga 12 Feb lalu.

Beliau berkata, antara alasan yang dinyatakan untuk menyokong pengeluaran i-Citra adalah kelangsungan diri dan keluarga, terkesan dengan banjir, membaiki rumah rosak banjir, pembayaran hutang semasa tertunggak ketika perintah kawalan pergerakan (PKP) serta membeli buku sekolah anak.

Katanya, hasil kajian itu juga akan dibawa kepada Majlis Kerja Tertinggi (MKT) Umno. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mulai Tahun Depan, Perokok Hanya Dibenar Merokok 3 Meter Dari Kedai Makan – KKM

KUALA LUMPUR: Perokok masih boleh merokok di tempat awam apabila larangan merokok di kedai makan dan restoran terbuka berkuat kuasa tahun depan.

Timbalan Menteri Kesihatan, Dr Lee Boon Chye, berkata bagaimanapun larangan merokok itu menyatakan perokok hanya dibenarkan merokok di kawasan tiga meter atau 10 kaki dari kedai makan dan restoran terbuka.

Katanya, peraturan baharu itu juga menetapkan pengusaha dan pemilik kedai makan dan restoran perlu menaikkan tanda larangan merokok selain tidak menyediakan kemudahan untuk merokok seperti bilik khas merokok dan bekas membuang puntung rokok.

“Kita faham juga mengenai hak perokok ini , jadi kita benarkan mereka merokok 10 kaki (tiga meter) dari premis berkenaan,” katanya dalam sidang media di lobi Parlimen di sini, hari ini.

Terdahulu beliau menjawab soalan Datuk Ong Chong Swen di Dewan Negara yang ingin mengetahui tindakan terhadap perokok dan pengusaha restoran dan kedai makan yang enggan memberi kerjasama apabila larangan itu dikuatkuasakan.

Dr Boon Chye berkata, pada sesi taklimat dengan persatuan dan pengusaha kedai makan dan restoran mengenai peraturan larangan merokok, mereka membangkitkan isu pelanggaran peraturan itu oleh perokok yang degil.

Katanya, kementerian mengambil maklum isu itu dan memberi jaminan pengusaha kedai makan dan restoran tidak akan dikenakan tindakan atas kesalahan perokok yang degil.

Justeru, katanya pengusaha kedai makan dan restoran boleh menghubungi talian ‘hotline’ 03-388942530 yang beroperasi 24 jam untuk membuat aduan.

Mengulas lanjut, katanya kementerian mempunyai 5,008 pegawai kesihatan persekitaran yang boleh menguatkuasakan peraturan larangan merokok itu selain bantuan pegawai kesihatan pihak berkuasa tempatan (PBT).

Katanya, untuk enam bulan pertama peraturan larangan itu dilaksanakan, kementerian akan memberi amaran kepada perokok dan pengusaha premis perniagaan kedai makan yang ingkar larangan itu.

“Kita mahu peraturan larangan ini dilaksanakan bagi mendidik masyarakat berhenti merokok.

“Namun, jika ada perokok yang berdegil dan pengusaha kedai makan dan restoran yang masih mengulangi kesalahan maka mereka akan terus di saman,” katanya.

Peraturan larangan merokok itu diwarta mengikut Peraturan 11, Peraturan Kawalan Hasil Tembakau 2004 bakal dikuatkuasakan Januari tahun depan yang mana mereka melanggarnya boleh di denda tidak melebihi RM10,000 atau penjara tidak melebihi dua tahun.

Bagi pengusaha kedai makan dan restoran yang gagal mematuhi peraturan itu boleh didenda melebihi RM3,000 atau penjara tidak melebihi enam bulan.

Dr Boon Chye berkata sehingga kini 63 siri taklimat dan penerangan berkenaan pewartaan larangan merokok sudah dijalankan dengan penyertaan 3,142 orang.

Katanya, sebanyak 108 kedai makan dan restoran sudah pun mengisytiharkan premis mereka bebas asap rokok.

“Kementerian Kesihatan menghargai sokongan dan kerjasama semua pihak dalam pelaksanaan pewartaan ini demi menjaga kesihatan rakyat keseluruhannya,” katanya. – Berita Harian


Bung Akui Pembinaan Pan Borneo Antara Punca Banjir Di Sabah

KOTA KINABALU: Timbalan Ketua Menteri Sabah, Bung Moktar Radin mengakui projek Lebuhraya Pan Borneo yang kini sedang berjalan adalah antara punca banjir di beberapa kawasan di negeri ini.

Bagaimanapun katanya, banyak faktor lain turut menyumbang kepada bencana alam itu yang dilihat berpunca daripada sistem perparitan yang tidak berfungsi dengan baik.

“Saya tidak menafikan faktor Pan Borneo juga penyumbang tetapi banyak faktor lain yang menyumbang ke arah parit kita tersumbat.

“Pertama mungkin juga (faktor) pembinaan jalan tetapi yang kedua adalah kesedaran kerana masyarakat kita ini nampak sahaja parit dia buang sampah, semua parit kita penuh dengan botol-botol sampah.

“Faktor ketiga pula ialah pembangunan di Kota Kinabalu semakin meningkat, pembangunan masyarakat juga meningkat tetapi utiliti di bawah tidak dirancang dengan baik, apabila hujan tiga hingga empat jam berlaku banjir,” katanya ketika menjawab soalan ADUN Tanjung Aru daripada Warisan, Junz Wong.

Bung yang juga ADUN Lamag berkata, beliau akan mengadakan mesyuarat Jawatankuasa Tindakan Khas pada 24 September untuk mengenal pasti, sekali gus menyelesaikan masalah itu.

“Apabila berlaku banjir, risiko yang kita terima ialah rumah dimasuki air, rumah yang sebelum ini tidak pernah dimasuki air pun kena, air tidak dapat disalurkan, elektrik tiada, kereta banyak musnah, malah berlaku kehilangan nyawa.

“Sebab itu, 24 hari bulan ini saya akan mengadakan mesyuarat Jawatankuasa Tindakan Khas, saya mahu tahu apa sebenarnya faktor yang berlaku jadi kita atasi secara total, kalau hujan pun mungkin satu tahun tidak akan banjir,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warga Indonesia Mengaku Tidak Bersalah Edar Lebih 69KG Syabu

KOTA KINABALU: Seorang lelaki warga Indonesia berumur 40 tahun meminta dibicarakan di Mahkamah Tinggi di sini, Isnin, bagi tuduhan mengedar lebih 69 kilogram syabu.

Pengangkut Kahar Amir, yang dibawa ke hadapan Hakim Datuk Nurchaya Hj Arshad, didakwa mengedar dadah seberat 69,136.2 gram pada pukul 2.15 petang 21 Februari 2019 di laluan kaki lima di depan Amber Freight Agencies (KK) Sdn Bhd, Lorong Cyber Square 2, Penampang.

Kahar mengaku tidak bersalah selepas tuduhan di bawah Seksyen 39B(1)(a) Akta Dadah Berbahaya 1952 itu dibacakan kepadanya.

Tuduhan itu boleh dihukum di bawah Seksyen 39B (2) Akta sama yang membawa hukuman mati, atau penjara seumur hidup serta sebatan tidak kurang daripada 15 kali (jika tidak dihukum mati), jika sabit kesalahan.

Timbalan Pendakwa Raya (DPP) Rustam Sanip yang menggantikan DPP Mohd Syakil Mohd Zulkifli memohon tarikh pengurusan kes prabicara (PTCM) ditetapkan.

Peguam Kahar, Dominic Chew memohon kertas tuduhan diberikan kepadanya.

Nurchaya menetapkan 12 Oktober untuk PTCM dan memerintah Kahar direman lanjut kerana tuduhan terhadapnya tidak mempunyai peruntukan ikat jamin. – Harian Ekspres

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penunggang Motosikal Maut Dirempuh Dalam Kemalangan Empat Kenderaan Di Tebobon

KOTA KINABALU: Seorang penunggang motosikal terbunuh dalam satu kemalangan yang melibatkan empat kenderaan di Jalan Dato Tebobon di sini, kira-kira jam 4.30 petang kelmarin.

Mangsa yang dikenali sebagai Basri Saml, 48, dilaporkan meninggal dunia di tempat kejadian.

Bagaimanapun, tiga pemandu kenderaan yang lain tidak mengalami sebarang kecederaan.

Mangsa dilaporkan dirempuh kereta dari arah belakang sebelum melanggar sebuah kereta di hadapannya.

Akibatnya, kereta terbabit tersorong ke hadapan dan merempuh sebuah lagi kereta yang berhenti untuk keluar simpang di jalan terbabit.

Ketua Polis Daerah Kota Kinabalu Asisten Komisioner ketika dihubungi mengesahkan kejadian itu di sini pada Isnin.

Menurutnya, siasatan awal mendapati punca kemalangan disebabkan oleh kecuaian pemandu kereta yang gagal mengawal kenderaannya hingga melanggar mangsa.

Pihaknya meneruskan siasatan mengikut Seksyen 41(1) Akta Pengangkutan Jalan (APJ) 1987.


12 Kawasan Di Penampang Dilanda Banjir

PENAMPANG, 15 Julai : Hujan lebat yang berterusan sejak jam 3.50 petang semalam hingga pagi ini menyebabkan 11 kampung dan sebuah taman perumahan di sini dilanda banjir.

Sekretariat Pengurusan Bencana Daerah Penampang dalam kenyataan hari ini memaklumkan kampung terlibat termasuk Kampung Tuavon, Kampung Kambau, Kampung Dabak, Kampung Nambazan, Kampung Soboong Kolopis, Kampung Tindai Kolopis dan Kampung Kolopis.

Turut dilanda banjir Kampung Inobong, Kampung Kibabaig, Kampung Gunsing dan Penampang Proper, serta Taman Donggongon.

“Selain itu Sekolah Menengah St Michael Penampang turut dinaiki air. Semua agensi bekerjasama membuat pemantauan di beberapa kawasan yang sering dinaiki air dengan paras air Sungai Moyog dilaporkan semakin naik.

“Sebuah pusat pemindahan sementara iaitu Rumah Kelab Kompleks Sukan Penampang telah dibuka namun belum ada mangsa dipindahkan setakat ini,” menurut kenyataan itu.

Selain itu, beberapa jalan turut dinaiki air antaranya Jalan Datuk Panglima Banting, Jalan Dakata, Jalan Kasigui, Jalan Tuavon, Jalan Kolopis, Jalan Inobong, Jalan Kibabaig, Jalan Bulatan Siga, Jalan Edmund Labunda dan Jalan Nambazan.

Jabatan Meteorologi Malaysia pada Selasa lepas mengeluarkan amaran waspada dengan hujan lebat dijangka berterusan di beberapa kawasan di Sabah bermula Rabu hingga hari ini. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Macam dah rancang bunuh diri…

LELAKI maut selepas dipercayai terjun dari tingkat sembilan sebuah hotel di Jalan Masjid di Tawau, hari ini. .

Lelaki berusia 58 itu dikatakan mendaftar masuk di hotel berkenaan, jam 4.53 pagi sebelum terjun dari bilik penginapannya.

Ketua Polis Daerah Tawau, Asisten Komisioner Fadil Marsus berkata, anggota polis menerima panggilan pada 5.06 pagi sebelum menghantar anggota ke lokasi.

Katanya, berdasarkan maklumat pengurus hotel, seorang pekerja keselamatan terdengar bunyi hentakan kuat sebelum mendapati seorang lelaki terbaring di atas jalan.

“Hasil pemeriksaan di bilik mangsa mendapati keadaan bilik tersusun rapi, manakala terdapat kerosakan pada kunci tingkap di bilik itu.

“Ia dipercayai disebabkan oleh tindakan lelaki itu, sebelum dia terjun melalui tingkap berkenaan,” katanya dalam kenyataan, hari ini.

Fadil berkata, mayat lelaki itu sudah dikenal pasti oleh waris yang membuat pengecaman sebelum dihantar ke Hospital Tawau untuk bedah siasat.

“Polis mendapati tiada unsur jenayah dan kes diklasifikasikan sebagai mati mengejut,” katanya.


Video Seks Sejenis: Biar Pihak Berkuasa Dedahkan Dalang – Azmin Ali

Timbalan Presiden PKR, Datuk Seri Mohamed Azmin Ali menyerahkan kepada pihak berkuasa untuk mendedahkan siapa dalang yang menyebarkan video seks sejenis yang dikaitkan dengannya.

Mohamed Azmin sekali lagi menegaskan menyerahkan semua siasatan berhubung video seks itu kepada pihak berkuasa dan beliau tidak berhak dan tidak mempunyai peranan untuk membuat pendedahan kerana siasatan masih dilakukan pihak berkaitan.

“Saya sudah tegaskan itu (pendedahan), kita serahkan kepada pihak berkuasa dan pihak berkuasa sudah pun membuat laporan awal hasil siasatan bahawa ada tangan ghaib yang terbabit dan dengan jumlah wang yang begitu besar untuk melancarkan fitnah serangan ini.

“Jadi kita serahkan kepada pihak berkuasa (untuk dedahkan) dan saya tidak mempunyai peranan untuk membuat pendedahan itu kerana siasatan dibuat pihak berkuasa.

“Biarlah pihak berkuasa menentukan..,” katanya ringkas selepas menghadiri Majlis Silaturahim Menteri Hal Ehwal Ekonomi bersama Warga Peserta FELCRA Seberang Perak di Kampung Gajah hari ini.

Semalam, Mohamed Azmin mendedahkan bahawa beliau tahu siapa individu yang menjadi dalang dalam penyebaran video lucah yang dikaitkan dengan dirinya selepas menghadiri majlis doa selamat dan kesyukuran menolak fitnah terhadapnya di Kediaman Menteri Besar Selangor.

Bagaimanapun Mohamed Azmin enggan mendedahkan nama individu berkenaan kerana perkara itu masih dalam siasatan dan memaklumkan supaya menunggu siasatan berkenaan lengkap terlebih dulu.

Mohamed Azmin turut memaklumkan beliau sudah menjangkakan terdapat unsur dalaman parti sejak hari pertama video itu tersebar.


SENTIS Sediakan Pusat Sokongan, Nasihat Kepada Usahawan IKS Di Sabah

KOTA KINABALU:  Sistem Informasi Ushawan Sabah (SENTIS) menyediakan pusat sokongan dan nasihat kepada usahawan Industri Kecil dan Sederhana (IKS).

Ketua Menteri, Datuk Seri Panglima Shafie Apdal berkata sistem yang dibangunkan oleh Unit Perancangan Ekonomi Negeri (UPEN) dengan kerjasama Kementerian Perdagangan dan Industri Sabah itu, dijangka siap sepenuhnya pada penghujung Mac 2020.

“Sistem ini akan menjadi pusat pangkalan data maklumat usahawan yang lengkap berserta dengan sistem pemantauan yang interaktif kepada semua agensi di bawah sektor usahawan.

“Selain itu, SENTIS juga akan menjadi platform sumber informasi induk usahawan yang menyediakan pusat sokongan dan nasihat kepada usahawan.

“Program ini diharapkan menjadi medium hebahan maklumat mengenai peluang dan inisiatif kerajaan untuk membangun industri di Sabah serta platform untuk menampilkan produk keluaran syarikat tempatan di samping promosi dan jualan,” ujarnya pada Majlis Anugerah Usahawan Sabah 2019 pada Khamis.

Teks ucapan beliau disampaikan oleh Timbalan Ketua Menteri, Datuk Seri Panglima Wilfred Madius Tangau merangkap Menteri Perdagangan dan Industri Sabah.

Minggu Usahawan Sabah disertai lebih kurang 400 usahawan IKS dari seluruh negeri merangkumi pelbagai sektor antaranya industri makanan dan minuman, kraftangan, homestay, kosmetik dan produk kesihatan dan penjagaan diri di Sabah Trade Centre hingga 15 Disember ini.

Ekspo tiga hari tersebut bertujuan menyediakan platform untuk pemain industri yang berkaitan bertemu dan beriteraksi antara satu dengan yang lain dan membina jaringan perniagaan.


Pasar Malam Tahun Baharu Cina Foh Sang Secara Online 9 Feb Ini

KOTA KINABALU: Buat pertama kalinya, Pasar Malam sempena Tahun Baharu Cina, Foh Sang akan diadakan secara online bagi mematuhi prosedur operasi standard (SOP) ditetapkan.

Ahli Dewan Undangan Negeri (ADUN) Luyang Phoong Jin Zhe berkata, penganjuran pasar malam secara atas talian (online) itu dilakukan bagi menghidupkan suasana sambutan perayaan Tahun Baharu Cina.

Penganjuran pasar malam secara online itu juga dilihat akan membantu mengelakkan penularan jangkitan wabak Covid-19.

Oleh itu, beliau mengalu-alukan penduduk di sekitar pusat bandaraya itu untuk bersama-sama menyokong penganjuran pasar malam online itu dengan melakukan pembelian bagi produk yang dipasarkan sempena Tahun Baharu Cina.

Ketua Pemuda Sosialis DAP ini berkata, usaha itu diambil bagi menyediakan medium untuk orang ramai melakukan pembelian tanpa perlu risau dengan jangkitan Covid-19 kerana tidak perlu keluar dari rumah.

“Walaupun kerajaan membenarkan operasi pasar malam namun, Pasar Malam Tahun Baharu Cina agak berbeza.

“Jadi kita tidak mahu meningkatkan risiko jangkitan dalam kawasan yang sesak dengan pelanggan,” katanya menerusi paparan Facebooknya, semalam.

Menurutnya, Pasar Malam CNY Foh Sang itu akan diadakan pada 9 Feb ini bermula 6 petang menerusi laman page Facebooknya, Phoong Jin Zhe.

Jin Zhe berkata, beliau faham ada antara anak muda yang tidak dapat pulang ke kampung halaman jadi, dengan adanya pasar malam secara online itu diharap mereka dapat merasai suasana perayaan Tahun Baharu Cina.

Tambahnya, mereka masih menerima penyertaan peniaga dan peserta persembahan untuk pelaksanaan pasar malam secara online itu.

Untuk maklumat lanjut, orang ramai boleh menghubungi Eklan bagi gerai online ditalian 010-2851308 dan Desmond (Persembahan) ditalian 016-8991137.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kerana Cemburu, Lelaki Tetak Leher Isteri Hingga Mati Di KK

KOTA KINABALU : Gara-gara cemburu, seorang lelaki sanggup menetak isterinya hingga mati dalam kejadian di bilik sewa pasangan itu di Jalan Segama, Kota Kinabalu, malam tadi.

Kejadian dipercayai berlaku apabila suspek dikatakan bertengkar dengan isterinya kira-kira jam 10.50 malam sebelum menetak mangsa.

Polis menemui mangsa berusia 23 tahun itu dalam keadaan berlumuran darah dan terbaring di atas tilam selepas suaminya menghubungi sendiri talian kecemasan 999 serta memaklumkan melakukan perbuatan itu dengan pisau pada jam 11.47 malam.

Ketua Polis Daerah Kota Kinabalu, Mohd Zaidi Abdullah berkata, mangsa mengalami cedera di leher kanan, muka, tangan dan luka pada bahagian perut.

“Mangsa ditemui dalam keadaan terbaring dan disahkan meninggal dunia oleh pegawai Kementerian Kesihatan Malaysia (KKM),” katanya ketika ditemui di lokasi kejadian, menurut Berita Harian.

Menurut Mohd Zaidi, suspek kemudiannya ditahan di lokasi oleh anggota Bahagian Siasatan Jenayah Ibu Pejabat Polis Daerah (IPD) Kota Kinabalu.

“Motif kejadian dipercayai cemburu, namun siasatan lanjut masih dijalankan bagi mengenal pasti puncanya.

“Suspek sendiri yang menghubungi talian kecemasan 999 dan memaklumkan telah menetak isterinya dengan pisau sehingga mati dan hendak menyerah diri,” katanya.

Katanya, polis turut merampas sebilah pisau dan parang pemotong daging yang dipercayai digunakan suspek untuk menetak mangsa.

“Suspek berusia 31 tahun yang bekerja sebagai buruh binaan dibawa ke IPD Kota Kinabalu untuk siasatan lanjut.

“Suspek direman mengikut Seksyen 302 Kanun Keseksaan kerana membunuh, manakala mayat mangsa dihantar ke Jabatan Forensik Hospital Queen Elizabeth I (HQE I) untuk bedah siasat,” katanya.


Kes Covid-19 Di Sabah Dijangka Naik Mendadak

KOTA KINABALU: Sabah khususnya daerah Kota Kinabalu dijangka mencatat kenaikan mendadak kes baharu COVID-19 selepas hasil ujian saringan di dua lokaliti yang dikenakan Perintah Kawalan Pergerakan Diperketatkan (PKPD) diperoleh nanti.

Menteri Kerajaan Tempatan dan Perumahan merangkap Menteri Kewangan II Sabah, Datuk Masidi Manjun, berkata saringan masih dilakukan di Telipok dan Kampung Numbak.

“Jabatan Kesihatan Negeri Sabah (JKNS) masih membuat saringan COVID-19 di penempatan Telipok dan Kampung Numbak yang mempunyai jumlah penduduk padat iaitu sekitar 21,000 orang,” katanya dalam kenyataan hari ini.

Sementara itu, Masidi berkata, kadar pematuhan penduduk Sabah terhadap prosedur operasi standard (SOP) terhadap Perintah Kawalan Pergerakan Bersyarat (PKPB) hampir mencapai seratus peratus.

“Kadar pematuhan SOP PKPB ialah 97.93 peratus yang mana empat daerah iaitu Kota Kinabalu, Kinabatangan, Sipitang dan Kota Belud mencapai tahap kadar pematuhan sebanyak 99 peratus,” katanya.

Sabah hari ini mencatat sebanyak 346 kes baharu dengan sebanyak tiga kematian masing-masing membabitkan Keningau, Kudat dan Lahad Datu. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Musa Aman Masih Ahli UMNO – Hajiji

MUSA MASIH LAGI AHLI UMNO: HAJIJI

TUARAN: Kehadiran bekas Ketua Menteri Tan Sri Musa Aman dirumah terbuka Aidil Fitri Ketua penyelaras Parti Pribumi Bersatu Malaysia (Bersatu) Sabah Datuk Hajiji Noor di Sulaman hari ini hanya sebagai seorang kawan.

Hajiji berkata Musa yang juga Adun Sungai Sibuga itu masih lagi ahli Umno.

Menurut Hajiji lagi beliau belum sempat bertanya sama ada Musa ingin menyertai Bersatu.

Musa tiba jam 11.30 pagi dan beramah mesra dengan para tetamu lain sebelum beliau, Hajiji serta beberapa pemimpin lain duduk bersama di dalam rumah.

Bagaimanapun, beliau menolak untuk ditemuramah wakil media semasa meninggalkan majlis lebih kurang 1.30 petang.

“Kita masih mengekalkan hubungan sebagai sahabat, lebih-lebih lagi dulu (kami) sama-sama dalam politik saya boleh anggap beliau sebagai bekas boss saya.

“Dalam suasana Hari Raya seperti ini … Kita tidak memilih, kita akan layan dan hormat pengunjung kita terutama sekali pemimpin-pemimpin kita yang sudah banyak berjasa kepada kita dan sebagainya,” kata Hajiji apabila ditemui selepas itu.

Ditanya jika beliau ada menjemput jemaah menteri dan Ketua Menteri Datuk Seri Mohd Shafie Apdal, Hajiji memberitahu beliau tiada menghantar jemputan rasmi, walaupun demikian oleh kerana ianya rumah terbuka maka sesiapa pun boleh datang.

Kata Hajiji yang juga Adun Sulaman, sesiapapun tidak kira fahaman politik, agama dan bangsa boleh berkunjung sebagai kawan.

Antara pemimpin yang hadir ialah wakil rakyat Bersatu termasuk Ahli Parlimen Datuk Ronald Kiandee (Beluran), Datuk Zakaria Edris (Libaran), Datuk Azizah Dun (Beaufort), Adun Karanaan Datuk Masidi Manjun, Adun Usukan Datuk Japlin Akim serta Adun Klias Datuk Isnin Aliasneh.

Turut hadir ialah pemimpin pembangkang iaitu bekas presiden Parti Bersatu Sabah (PBS) Tan Sri Joseph Pairin Kitingan, setiausaha agung merangkap Adun Tamparuli Datuk Jahid Jahim dan ketua penerangan merangkap Adun Kiulu Datuk Joniston Bangkuai serta dari MCA dan Parti Cinta Sabah –SabahNewsToday


Musa Aman Ke Sungai Manila, Bayangan Berpindah Kerusi?

KOTA KINABALU: Bekas ketua menteri Sabah, Musa Aman, membayangkan beliau “akan kembali” ke Sungai Manila di Libaran, menimbulkan tanda tanya apakah tokoh Umno negeri itu akan berpindah kerusi.

“Saya akan kembali ke Sungai Manila,” tulis penyandang DUN Sungai Sibuga itu di Facebook.

Sungai Manila merupakan salah satu daripada 13 kerusi baru yang bakal dipertandingkan pada pilihan raya negeri tidak lama lagi.

Ia terletak bawah Parlimen Libaran, yang dimenangi Barisan Nasional pada pilihan raya umum 2018, dengan majoriti 678 undi menewaskan calon Warisan dan Parti Harapan Rakyat Sabah.

DUN Sungai Sibuga, bawah Parlimen sama, dipertahankan Musa Aman dengan majoriti selesa 2,184 menewaskan calon Warisan dan Parti Kebangsaan Sabah.

Warisan pula merangkul DUN Gum-Gum dengan majoriti kecil 598 undi, menewaskan calon BN, Parti Perpaduan Rakyat Sabah, Parti Harapan Rakyat Sabah, dan Parti Kebangsaan Sabah.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hajiji Dilantik Pro-Canselor UMS

KOTA KINABALU, 3 Mac : Ketua Menteri Sabah Datuk Seri Hajiji Noor dilantik sebagai Pro-Canselor Universiti Malaysia Sabah (UMS) yang baharu bagi tempoh dua tahun berkuat kuasa 1 Jan 2021.

Watikah pelantikan disampaikan oleh Yang Dipertua Negeri Sabah Tun Juhar Mahiruddin merangkap Canselor UMS dengan disaksikan oleh Pengerusi Lembaga Pengarah UMS Datuk Seri Abdul Rahman Dahlan dan Naib Canselor UMS Profesor Datuk Dr Taufiq Yap Yun Hin dalam satu majlis di Istana Negeri Sabah hari ini.

Dengan pelantikan itu, UMS kini mempunyai dua Pro-Canselor termasuk Pengerusi Eksekutif Amcorp Group Berhad Tan Sri Azman Hashim yang dilantik pada November 2018.

Bercakap kepada pemberita selepas majlis itu, Abdul Rahman berkata pelantikan Hajiji adalah untuk menggantikan bekas Ketua Menteri Sabah Datuk Seri Mohd Shafie Apdal.

“Dengan pelantikan sebagai Pro-Canselor, kita berharap kedudukan beliau (Hajiji) dapat mengeratkan lagi hubungan antara kerajaan negeri dan UMS dalam membangunkan agenda pendidikan di Sabah.

“Sebagai Pengerusi Lembaga Pengarah UMS, saya berharap hubungan rapat antara kedua-dua pihak mampu merangka banyak program kesejahteraan rakyat, selain UMS dapat menjadi mata dan telinga kerajaan negeri dalam membentuk dasar untuk membangunkan negeri ini,” tambahnya.

Katanya UMS mempunyai ramai tokoh-tokoh pengajar yang mampu memberikan buah fikiran mereka dalam membantu membangunkan Sabah dari pelbagai segi termasuk ekonomi, sosial dan kebajikan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jabatan Kesihatan Sabah Sasar 4,600 Lagi Ujian Covid-19 Dapat Dijalankan

KOTA KINABALU: Jabatan Kesihatan Negeri Sabah (JKNS) menyasarkan sekitar 4,600 lagi ujian COVID-19 dapat dijalankan di negeri ini dalam tempoh dua hari bermula hari ini (9 April).

Pengarah Kesihatan Negeri Sabah Datuk Dr. Christina Rundi berkata, satu pasukan khas ditubuhkan bagi menjalan operasi berkenaan di Makmal Kesihatan Awam Kota Kinabalu (MKAKK).

Katanya, pasukan khas itu melibatkan dua kumpulan petugas iaitu setiap kumpulan seramai 15 orang.

“Mereka ini bekerja sepanjang masa untuk pastikan semua bekalan kelengkapan yang tertangguh dan baharu sampai dapat disaring sepenuhnya.

“Justeru, kita sasarkan pasukan khas ini dapat menjalankan sekitar 4,600 ujian supaya kita boleh nampak situasi sebenar bilangan kes jangkitan COVID-19 di Sabah.

“Bekalan kelengkapan yang tertangguh sebelum ini antara punca yang menghalang kita untuk melihat sama ada bilangan kes ini bertambah atau tidak,” katanya.

Beliau berkata demikian kepada media selepas majlis penyampaian sumbangan topeng muka daripada Ma Zhong Friendship Association Sabah kepada Kementerian Kesihatan dan Kesejahteraan Rakyat (KKKR) di sini.

Sumbangan itu disampaikan kepada Menteri Kesihatan dan Kesejahteraan Rakyat Datuk Frankie Poon dan disaksikan oleh Konsul Jeneral Negara China di Kota Kinabalu Liang Caide.

Christina berkata, jumlah ujian yang dapat dijalankan hanya bergantung kepada jumlah kelengkapan dan keupayaan yang ada di makmal.

Pihaknya turut maklum ramai yang mengadu lewat menerima keputusan ujian COVID-19. Namun, pihaknya terpaksa mengambil masa untuk mengeluarkan keputusan ujian memandangkan keupayaan makmal yang terbatas.

Dalam pada itu jelasnya, sehingga 8 April 2020, sebanyak 248 kes positif COVID-19 dilaporkan di negeri ini selepas tujuh kes baharu direkodkan membabitkan kawasan Keningau (tiga), Tambunan (dua) selain Kota Kinabalu dan Papar masing-masing satu kes.

Menurutnya, pada 7 April 2020, sebanyak 560 ujian COVID-19 dijalankan dan terdapat tujuh ujian positif termasuk satu sampel ulangan.

Selain itu katanya, bilangan kes yang tidak mendadak naik di Sabah membantu pihaknya memberi tumpuan kepada rawatan pesakit.

“Kita tidak mahu situasi kes yang mendadak naik hingga tidak dapat memberi perhatian kepada pesakit.

“Memandangkan kita masih dapat mengawal bilangan kes yang terdapat di Sabah, justeru kita dapat pastikan pesakit yang dirawat betul-betul sembuh dan bebas dari jangkitan COVID-19 sebelum dibenarkan discaj,” jelasnya.

Beliau memberi jaminan, Sabah setakat ini masih mampu merawat dan memastikan pesakit bebas sepenuhnya dari COVID-19 untuk dibenarkan discaj.


‘Terima Kasih Malaysia’ Jatuhnya Air Mata Seorang Wira Negara

Itu kenyataan pemain badminton No 1. negara, Datuk Lee Chong Wei yang menzahirkan ucapan penghargaan beliau kepada seluruh rakyat Malaysia atas sokongan padu sepanjang kariernya selama 19 tahun.

Ketika menyampaikan ucapan persaraan beliau di Menara KBS, di sini hari ini, Chong Wei, 37, begitu sebak.

Beliau turut menzahirkan ucapan terima kasih kepada jurulatih Datuk Misbun Sidek di atas segala tunjuk ajar dan sokongan kepadanya selama pembabitannya sebagai pemain badminton bertaraf dunia.

Menteri Belia dan Sukan Syed Saddiq Syed Abdul Rahman dan Presiden Persatuan Badminton Malaysia (BAM), Datuk Seri Mohamad Norza Zakaria turut hadir dalam sidang media itu. – Awani


Bomba Tawau Selamatkan Kanak-Kanak Terkunci Dalam Kenderaan

TAWAU: Seorang kanak-kanak berusia dua tahun terkunci di dalam kereta, diselamatkan anggota Bomba di kawasan Taipan Jalan Kuhara, di sini.

Pusat Gerakan Operasi menerima panggilan kecemasan melalui talian di Balai Bomba dan Penyelamat (BBP) Tawau kira-kira jam 10.52 pagi semalam.

Sebaik menerima panggilan itu, sepasukan BBP Tawau digerakkan ke lokasi kejadian mengunakan jentera kecemasan FRT dan jentera EMRS bersama tujuh anggota diketuai Pegawai Kanan Bomba II Roslie Suyut.

Menurut Komander Operasi, pasukan bomba bergegas menjalankan kerja-kerja penyelamatan dengan menggunakan peralatan khas sebelum kanak-kanak terbabit berjaya diselamatkan.

Pasukan EMRS BBP Tawau seterusnya menjalankan rawatan awal terhadap kanak-kanak terbabit dan menyerahkannya kepada penjaganya sebelum operasi ditamatkan pada jam 11.13 pagi. – Utusan Borneo


Hina KDMR: Warga Pakistan Kena Sogit 8 Ekor Kerbau, 8 Gong

KOTA MARUDU: Mengeluarkan kata-kata penghinaan terhadap suku kaum Kadazan Dusun Murut Rungus (KDMR) menyebabkan seorang warga Pakistan dikenakan hukuman di Mahkamah Anak Negeri, di sini hari ini.

Peniaga, Amir Ali Khan dikenakan hukuman membayar lapan ekor kerbau dan lapan agung pulanut (gong besi) atas enam kesalahan yang direkodkan dalam intipati rakaman audio yang tular sekitar Mei dan Jun lalu.

Hakim merangkap Ketua Daerah MAN Kota Marudu, Datuk Baintin Adun @ Abd Halim menjatuhkan hukuman itu selepas tertuduh mengaku bersalah atas pertuduhan menghina kaum KDMR Sabah, khususnya Kota Marudu.

Antara kesalahan yang ditemui menerusi rakaman audio tersebut termasuk mengeluarkan kata-kata ancaman serta ayat berbaur lucah serta menimbulkan kemarahan masyarakat.

Beliau berkata, jika tertuduh gagal menjelaskan denda tersebut dalam tempoh sebulan dari tarikh hari ini, beliau boleh dikenakan RM4,000 denda atau penjara 16 bulan, atau kedua-duanya sekali.

Katanya, pihaknya menerima aduan wakil penduduk Kota Marudu pada 9 Jun lalu dan perbicaraan kes sepatutnya berlangsung pada 17 Jun.

Namun, tertuduh mendakwa mempunyai masalah kesihatan mental dan perbicaraan ditunda kepada hari ini.

Baintin turut menasihatkan tertuduh agar tidak menggunakan bangsa apabila ingin meluahkan kemarahan sebaliknya, fokus sahaja kepada individu tersebut.

Dalam rakaman audio yang tular itu, warga Pakistan berkenaan melahirkan kemarahan dan pertuduhan liar terhadap kaum KDMR yang didakwa bersikap prejudis terhadap warga Pakistan.

Difahamkan tertuduh turut mempunyai satu lagi kes di mahkamah.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tokan Dadah Dicekup Bersama Syabu Di Kalabakan

KALABAKAN: Lelaki Indonesia disyaki tokan dadah ditahan bersama 47.47 gram syabu bernilai lebih RM4,200 dalam serbuan di sebuah rumah ladang, dekat sini, kelmarin.

Serbuan dilakukan sepasukan anggota Batalion 14 Pasukan Gerakan Am (PGA) yang sedang melakukan tugas rondaan jarak jauh (RJJ) Op Benteng, selepas mendapat maklumat, di ladang bukit Tukok Sabah Softwood, pada 4.30 petang.

Komander Kawasan Keselamatan Khas Pantai Timur Sabah (ESSCOM), Datuk Ahmad Fuad Othman berkata, ketika serbuan suspek berusia 20 tahun cuba melarikan diri namun berjaya ditahan.

Menurutnya, siasatan awal mendapati suspek tidak memiliki sebarang dokumen pengenalan diri yang sah.

“Pemeriksaan terhadap beg silang milik suspek kemudiannya menemukan lima paket plastik lutsinar mengandungi ketulan kristal disyaki dadah jenis syabu seberat 47.47 gram.

“Turut ditemui wang tunai RM270 disyaki hasil penjualan dadah dan satu unit alat penimbang digital dengan nilai keseluruhan nilai rampasan dianggarkan berjumlah RM 4,470,” katanya dalam kenyataan di sini, hari ini.

Ahmad Fuad berkata, suspek bersama barang rampasan dibawa ke Ibu Pejabat Polis daerah Tawau untuk siasatan lanjut mengikut Seksyen 39A (2) Akta Dadah Berbahaya 1952.

Dalam pada itu, beliau menegaskan ESSCOM dengan kerjasama semua pasukan keselamatan sentiasa memperketatkan kawalan keselamatan dengan melaksanakan rondaan agresif secara bersepadu bagi mengekang dan membanteras sebarang aktiviti jenayah rentas sempadan dan penyeludupan di negara ini.

“Sehubungan, orang ramai digesa menjalin kerjasama dengan menjadi mata dan telinga kerajaan termasuk melaporkan sebarang aktiviti yang melanggar undang-undang negara kepada Pusat Operasi (PUSOP) ESSCOM ditalian 089-863181 ataupun menghubungi balai polis yang berhampiran,” katanya. – HMetro


(VIDEO) Bapa Mentua, Menantu Maut Rempuh Tiang Konkrit Di Jalan Kepayan

KOTA KINABALU : Dua lelaki maut selepas kenderaan dinaiki mereka terbabas dan merempuh tiang konkrit jejambat di Jalan Kepayan, berhampiran bangunan Aeropod, di sini, petang tadi.

Dalam kejadian 5 petang itu, mangsa Mohd Ikbal Doi, 36, dan bapa mentuanya, Makin Balli, 50-an, disahkan meninggal dunia di lokasi kejadian akibat parah di badan dan kepala.

Ketua Polis Daerah Kota Kinabalu Asisten Komisioner Habibi Majinji berkata, siasatan awal mendapati, kedua-dua mangsa menaiki pacuan empat roda Isuzu D Max dari Putatan menuju ke Wisma Muis di sini.

Katanya, kedua-dua mangsa dikatakan dalam perjalanan untuk menghantar kenderaan pacuan empat roda berkenaan kepada pemiliknya yang juga kenalan keluarga mangsa.

“Sebaik tiba di lokasi kejadian, pemandu kereta dipercayai gagal mengawal kenderaan yang dipandu laju sehingga terbabas dan merempuh tiang jejambat.

“Akibat dari kejadian berkenaan, kedua-dua mangsa tersepit dan polis terpaksa mendapatkan bantuan Jabatan Bomba dan Penyelamat Malaysia (JBPM) untuk membantu mengeluarkan mangsa terbabit,” katanya ketika dihubungi, hari ini.

Habibi berkata, sebaik berjaya dikeluarkan, kedua-dua mangsa disahkan meninggal dunia oleh Pegawai Perubatan Hospital Queen Elizabeth I (HQE I).

Katanya, pemandu tidak disyaki mabuk, namun sampel darah sudah diambil untuk analisis alkohol dan dadah di Jabatan Kimia.

“Siasatan lanjut masih diteruskan bagi mengenal pasti punca sebenar kejadian.

“Kes disiasat mengikut Seksyen 41(1) Akta Pengangkutan Jalan (APJ) 1987,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiga lelaki Filipina dipenjara dua tahun miliki organ penyu

TAWAU, 18 Feb – Tiga lelaki warga Filipina masing-masing dihukum penjara dua tahun dan didenda RM60,000 oleh Mahkamah Sesyen di sini hari ini selepas mengaku bersalah memiliki sisik marginal penyu, plastron (bahagian hadapan), dan organ kemaluan spesis penyu hijau di kawasan perairan Pulau Ligitan, Semporna, awal bulan ini.

Hakim Awang Krisnada Awang Mahmud  menjatuhkan hukuman itu terhadap Kismaru Rismaru, 18, Butlayan Tabiyanan serta Abdul Gahni Awan, kedua-duanya 19 tahun dan memerintahkan hukuman penjara bermula hari ini.

Beliau turut memerintahkan mereka dipenjarakan setahun lagi jika gagal membayar denda berkenaan.

Awang Krishnada  berkata, hukuman itu bagi memberi kesedaran kepada orang awam mengenai pentingnya memulihara spesis penyu terbabit yang semakin terancam akibat pemburuan haram.

Beliau berkata pengakuan tertuduh tidak mengetahui membunuh penyu itu salah adalah tidak munasabah kerana telah banyak kes seumpama itu telah didakwa.

Mengikut pertuduhan, ketiga-tiga mereka didakwa memiliki 12 keping sisik marginal penyu, enam keping plastron, dan satu bahagian kemaluan spesis penyu hijau (Chelonia Mydas), di perairan Pulau Ligitan Semporna, pada 4.26 pagi, pada 6 Feb.

Penyu hijau adalah haiwan yang dilindungi yang disenaraikan dalam Bahagian 1 Jadual 1, Nombor 8, Enakmen Pemeliharaan Hidupan Liar 1997.

Mereka didakwa melakukan kesalahan itu mengikut Seksyen 41(1) enakmen sama dan dibaca bersama Seksyen 34 Kanun Keseksaan.

Pendakwaan dikendalikan Pegawai Pendakwa Jabatan Hidupan Liar, Silvester Saimin manakala tertuduh tidak diwakili peguam.


Mayat Lelaki Ditemui Dalam Semak Ladang Sawit

TAWAU: Mayat lelaki ditemui dalam semak di ladang kelapa sawit di Kampung Burut di sini, semalam.

Mayat tanpa identiti dan lengkap berpakaian itu ditemui penduduk yang melalui kawasan berkenaan sebelum memaklumkan kejadian kepada polis.

Sumber memberitahu, polis menerima maklumat pada 1.30 tengah hari dan sepasukan anggota dan forensik dikerah yang mendapati ada mayat terbaring dalam semak dengan berbaju gelap serta seluar pendek paras lutut.

“Hasil pemeriksaan dilakukan, polis percaya mangsa mati lebih 24 jam. Tiada dokumen pengenalan diri ditemui pada tubuh mangsa atau di lokasi,” katanya, hari ini.

Sementara itu, Ketua Polis Daerah Tawau, Asisten Komisioner Peter Anak Umbuas ketika dihubungi mengesahkan penemuan mayat itu dan punca kematiannya belum dapat dipastikan.

“Mayat dihantar ke Hospital Tawau dan kes diklasifikasikan sebagai mati mengejut sementara menunggu laporan bedah siasat,” katanya.

Dalam pada itu, beliau meminta orang ramai yang ada kehilangan ahli keluarga supaya menghubungi mana-mana balai polis berhampiran bagi membantu siasatan. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


ESSCOM Waspada Susulan Abu Sayyaf Sedang Rancang Penculikan

SANDAKAN: Kawasan Keselamatan Khas Pantai Timur Sabah (ESSCOM) sentiasa waspada mengenai ancaman jenayah kumpulan pengganas Abu Sayyaf khususnya di perairan pantai timur Sabah.

Komander ESSCOM, Datuk Hazani Ghazali ketika dihubungi Sabah News Today berkata kesiapsiagaan dan rondaan di kawasan perairan kawalan keselamatan di perairan Zon Selamat Timur Sabah (ESSZONE) sentiasa dititikberatkan.

“Kita sentiasa waspada dan bersiapsiaga sebarang ancaman penjenayah khususnya Abu Sayyaf di perairan negeri ini,” katanya.

Beliau berkata demikian ketika diminta mengulas surat pemberitahuan oleh Konsulat Jenderal Republik Indonesia yang tular sejak pagi tadi yang menyatakan tiga kelompok Abu Sayyaf dilaporkan telah melakukan pergerakkan ke perairan Malaysia pada 30 Ogos lalu.

Berdasarkan surat pemberitahuan itu, tujuan kumpulan Abu Sayyaf itu untuk melakukan penculikan dengan sasaran kapal Batubara, tenker, nelayan kapal lengkong dan kapal tarik udang.

Mengulas mengenainya, Hazani berkata pihaknya turut mendapat surat berkenaan yang tular dan sudah menghubung dengan pasukan keselamatan Filipina untuk mengesan pergerakan kumpulan terbabit.

“Setakat ini negatif (tiada pergerakan dikesan).

“Bagaimanapun kita berwaspada dan siap siaga mengenainya,” katanya.

Dalam surat itu, dinyatakan wilayah atau tempat yang menjadi sasaran kolompok berkenaan iaitu di Bakongan, Berhala, Sandakan, Mamiang, Tembiasan dan Taganak.

Surat itu dipercayai untuk disampaikan kepada warga Indonesia iaitu nelayan dan kru kapal untuk waspada jika berlayar di perairan yang menjadi sasaran operasi kelompok Abu Sayyaf.


PKPD 5 Lagi Lokaliti Di Sabah

KUALA LUMPUR: Kerajaan melaksanakan Perintah Kawalan Pergerakan Diperketat (PKPD) di lima lokaliti di Sabah selama dua minggu, bermula Selasa ini.

PKPD terbaharu itu membabitkan Kampung Tanjung Kapor di Kudat, Kampung Assam di Lahad Datu, Taman Pelangi di Semporna dan dua kampung di Kota Belud, iaitu Kampung Payas-Payas dan Kampung Rampayan Laut.

Menteri Kanan (Keselamatan), Datuk Seri Ismail Sabri Yaakob, berkata sehingga kini 10 kes positif COVID-19 dikesan di Kampung Tanjung Kapor selepas Kementerian Kesihatan (KKM) menjalankan ujian saringan ke atas 24 penduduk di lokaliti terbabit.

“PKPD juga akan dilaksanakan di Kampung Assam, Lahad Datu susulan berlaku peningkatan kes COVID-19 di lokaliti itu.

“Dalam tempoh seminggu, 10 kes positif direkodkan hasil daripada 13 ujian saringan yang dilakukan oleh KKM,” katanya dalam kenyataan, hari ini.

Selain itu, Ismail Sabri berkata, PKPD turut dilaksanakan di Taman Pelangi, Semporna selepas lapan kes positif dikesan selepas KKM melakukan 28 ujian saringan ke atas penduduk di situ.

“Dua perkampungan di Kota Belud, iaitu Kampung Payas-Payas dan Kampung Rampayan Laut susulan berlaku peningkatan kes dalam tempoh 10 hari dengan sembilan kes dikesan di Kampung Payas-Payas dan 11 kes di Kampung Rampayan Laut.

“Terdapat risiko penularan yang tinggi di kedua-dua kampung disebabkan penduduk yang padat. Justeru PKPD terpaksa dilaksanakan,” katanya.

Beliau berkata, pelaksanaan PKPD ini bertujuan menyekat pergerakan dan penularan jangkitan COVID-19 dari kawasan berisiko ke luar dari semua lokaliti terbabit.

Sementara itu, Ismail Sabri berkata, PKPD di Bandar Darulaman dan Lubuk Kawah, Jitra, Kedah yang dijadualkan tamat esok akan dilanjutkan dua minggu lagi bermula Selasa ini hingga 14 Jun depan.

“Sepanjang tempoh itu, KKM melakukan 1,085 ujian saringan di Bandar Darulaman dan 159 daripadanya disahkan positif COVID-19.

“Sepanjang PKPD di Lubuk Kawah pula, KKM melakukan 632 ujian saringan dan 48 daripadanya disahkan positif COVID-19,” katanya.

Ismail Sabri berkata, KKM mengesahkan jumlah kes semakin meningkat dan kebolehjangkitan yang amat tinggi di kedua-dua lokaliti terbabit.

Dalam pada itu, katanya kerajaan memutuskan untuk menamatkan PKPD di 17 lokaliti di Sungai Ruan dan tujuh lokaliti di Sempalit, Raub, Pahang esok, empat hari lebih awal daripada tarikh yang dijadualkan iaitu 4 Jun ini.

“Dalam tempoh itu, KKM melakukan 894 ujian saringan di Sungai Ruan dan 65 daripadanya disahkan positif COVID-19, manakala 824 ujian saringan dilakukan di Sempalit, 47 didapati positif COVID-19.

“KKM mendapati berlaku penurunan kes dan tiada kes baru direkodkan di Sungai Ruan dan Sempalit sejak 21 Mei lalu,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Saya Tidak Takut Mahathir Berhubung Hak Minyak Sabah, Kata Shafie

KOTA KINABALU: Presiden Warisan, Shafie Apdal hari ini sekali lagi menafikan kerajaan pimpinannya takut dengan bekas perdana menteri Dr Mahathir Mohamad berhubung tuntutan hak minyak dan gas.

Katanya, sejak mengambil alih kerajaan negeri pada 2018, Warisan Plus telah merangka dan menyusun langkah bagi memperjuangkan isu berkenaan yang didakwa tidak pernah dilakukan oleh kerajaan sebelum itu..

”Hari ini seperti dibentangkan menteri kewangan, hasil Sabah dianggarkan meningkat daripada cukai petroleum yang ada, iaitu RM1.2 bilion dan ini adalah kerangka yang kita susun atur sewaktu pemerintahan Warisan dulu.

”Usaha ini belum pernah berlaku sebelum atau selepas Merdeka, iaitu mengenakan cukai jualan kepada syarikat petroleum sebanyak 5%.

“(Langkah menetapkan cukai jualan) itu bukan bererti saya takut dengan bekas perdana menteri Tun Mahathir, tidak,” katanya dalam ucapan perbahasan Belanjawan 2021 Sabah di Dewan Undangan Negeri (DUN, hari ini.

Terdahulu Timbalan Ketua Menteri Sarawak, James Masing mendakwa kerajaan Sabah pimpinan Warisan sebelum ini tidak menuntut hak minyak dan gas daripada Putrajaya kerana mereka takut kepada Mahathir.

Kenyataannya menyusul kenyataan Timbalan Ketua Menteri Sabah, Jeffrey Kitingan yang berkata, Sabah akan memeterai perjanjian komersial dengan Petronas, seperti yang dilakukan Sarawak.

Masing berkata, Sarawak sebenarnya sudah mendekati kerajaan Sabah di bawah pimpinan Warisan untuk bersama-sama menyaman Petronas berhubung cukai jualan 5% ke atas produk petroleum, tetapi ditolak oleh “seorang menterinya”, yang dilihat merujuk kepada Shafie. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah bangunkan Pelabuhan Kudat

SANDAKAN: Kerajaan negeri sedang mengkaji untuk membangunkan pelabuhan di Kudat dan menyediakan sistem perhubungan lebih baik, termasuk mewujudkan laluan perhubungan kereta api untuk memudahkan perdagangan antara negeri ini dan negara dalam rantau Asia.

Ketua Menteri, Datuk Seri Mohd Shafie Apdal, berkata ia kini di peringkat mengenal pasti keperluan pelabuhan itu dan pembangunan itu dijangka mampu direalisasikan bermula tahun depan.

Katanya, pelabuhan itu berpotensi untuk dibangunkan bukan saja untuk industri perkapalan, komoditi dan pelancongan, malah kedudukan daerah itu yang hampir dengan Filipina, China, Taiwan, Hong Kong dan Jepun membolehkan Sabah memanfaatkan produk dari negeri ini seperti perabot untuk dipasarkan di luar negara.

“Kita akan laksanakan inisiatif ini (membangunkan pelabuhan Kudat) dan perlu wujudkan sistem perhubungan lebih baik kerana kita tak boleh bergantung terhadap jalan raya yang ada sekatan, perlu penyelenggaraan jalan.

“Jika menggunakan kereta api, kita tak perlu bimbang terhadap masa, had berat yang dibawa oleh kargo kerana kereta api menepati masa dan boleh tampung. Inisiatif kita untuk sediakan prasarana sebelum keperluan mendesak datang,” katanya selepas menyempurnakan Majlis Perasmian Jeti Baru Pelabuhan Sandakan di sini, hari ini.

Yang turut hadir, Menteri Perdagangan dan Perindustrian Sabah, Datuk Seri Madius Tangau; Menteri Kesihatan dan Kesejahteraan Rakyat Sabah, Datuk Stephen Wong Tien Fatt dan Pengerusi Sabah Ports Sdn Bhd yang juga Pengerusi Suria Capital Holding Berhad, Tan Sri Ibrahim Menudin.

Jeti baharu itu menjadi dermaga pelabuhan berukuran 495 meter panjang dan 65 meter lebar dan boleh menampung enam kapal dagang pada satu masa dengan kos RM129.4 juta.

Sementara itu, Ibrahim berkata, dermaga baharu Pelabuhan Sandakan menjadi mercu tanda penting terhadap pembangunan prasarana pelabuhan demi meningkatkan kecekapan perkhidmatan pelabuhan dan memudahkan perdagangan dan pelaburan di negeri ini.

Katanya, pelabuhan itu bukan saja bergantung terhadap hasil minyak sawit, malah pintu masuk pelancong dan penumpang dari selatan Filipina, selain mengendalikan hampir semua jenis kargo seperti kontena, kargo am, pukal minyak, kapal penumpang dan perkhidmatan feri.

“Pelabuhan Sandakan adalah pintu utama bagi pembangunan ekonomi negeri kerana peranannya dalam kepesatan ekonomi di kawasan pantai timur. Pelabuhan ini juga sudah mengendalikan kira-kira 4.4 juga tan kargo setahun secara konsisten,” katanya. – Berita Harian


Madu Sepupu Serentak

LOMBOK: Bermodalkan mas kahwin 4 juta rupiah (kira-kira RM1,208), seorang lelaki di sini, menjadi tular di media sosial selepas menikahi dua wanita serentak.

Lombok Post melaporkan majlis pernikahan Saepul Bahri, 28, dengan kedua-dua isteri, Musitiawati, 23, dan Hairani, 23, berlangsung di Dusun Bakong, Dasan, Desa Lembar Kecamatan Lembar.

Difahamkan, Saepul mengambil keputusan mengahwini Musitiawati dan Hairani selepas menjalinkan hubungan selama tiga bulan dengan kedua-duanya.

Menariknya, Mustiawati mahupun Hariani tidak pernah datang ke rumah Saepul, sebaliknya lelaki itu berkenalan dengan kedua-dua wanita berkenaan menerusi perbualan telefon sahaja.

“Malah, saya tidak pernah merancang untuk menikahi dua wanita, sekali gus tetapi suka kedua-duanya.

“Akhirnya, terjadi pernikahan itu,” katanya yang pulang ke kampung halamannya, enam bulan lalu selepas sembilan tahun mencari rezeki di Malaysia.

Menurut Saepul, pada awalnya, dia menjalin hubungan dengan Musitiawati dan lama-kelamaan menaruh hati dengan sepupu teman wanitanya itu iaitu Hairani.

“Kedua-duanya pendiam dan pemalu. Kecantikan mereka buat saya terpikat.

“Saya tidak kisah mereka ada ikatan keluarga kerana suka kedua-duanya. Kebetulan mereka berjiran dan akrab satu sama lain.

“Persoalan mengapa mereka sanggup berkahwin dengan saya dan bermadu perlu diajukan kepada kedua-dua isteri saya,” katanya.

Pernikahan Saepul dengan dua wanita itu mendapat restu ibu bapanya.

Menurut Saepul, kedua-dua isterinya tinggal sebumbung dengannya kerana dia hanya ada satu rumah.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pramugara rakyat Malaysia dipenjara setahun cuba seludup keluar wang hampir RM1 juta

KUALA LUMPUR: Seorang pramugara rakyat Malaysia dijatuhkan hukuman dipenjara 12 bulan di United Kingdom selepas tertangkap ketika cuba menyeludup keluar wang tunai berjumlah 150,000 pound (RM807,305), dari negara itu.

Suspek yang berusia 37 tahun dijatuhkan hukuman itu selepas mengaku bersalah ketika dibicarakan di Mahkamah Isleworth Crown, kelmarin.

Agensi Jenayah Kebangsaan (NCA) United Kingdom dalam satu kenyataan, semalam melaporkan suspek berasal dari Selangor itu ditahan Terminal 4 Lapangan Terbang Heathrow, London bersama wang tunai berkenaan yang disorok dalam dua beg miliknya.

“Selepas mengimbas dua beg terbabit, staf keselamatan yang melakukan pemeriksaan menemui wang tunai sebanyak 100,000 pound (RM538,203) dalam sebuah beg beroda manakala 50,000 pound (RM269,102) lagi dalam beg sandang berwarna hitam.

“Ketika ditahan, suspek akan menaiki satu penerbangan milik sebuah syarikat penerbangan tempatan dari London ke Kuala Lumpur yang mana dia adalah kru kabin penerbangan terbabit.

“Ujian lanjut mendapati wang tunai berkenaan mempunyai kesan dadah jenis kokain dan seterusnya suspek ditahan kerana terbabit kegiatan pengubahan wang haram,” kata kenyataan itu.

Ketika disoal siasat oleh NCA, katanya suspek mendakwa membawa wang itu ke London menerusi satu penerbangan sehari sebelum itu dan bercadang membelanjakan wang berkenaan untuk membeli beg tangan dan jam tangan di Harrods (sebuah gedung membeli belah terkenal di London).

Bagaimanapun dia mendakwa tidak sempat berbuat demikian kerana terlalu penat.

“Suspek juga gagal menjelaskan bagaimana dia memiliki dua resit belian daripada Primark (sebuah pusat membeli belah di London) pada hari sama dia mendakwa dia kepenatan selain kad pendaftaran pelanggan agensi pertukaran wang untuk rakyat Malaysia,” kata kenyataan itu lagi.

Sementara itu, Pengurus Operasi NCA di Heathrow, Ian Truby, berkata penjelasan diberikan oleh suspek tidak masuk akal dan sebagai kru kabin penerbangan yang sudah berkhidmat selama 15 tahun, dia sewajarnya tahu tentang peraturan membawa keluar wang tunai dari sesebuah negara.

“Jelas menunjukkan dia cuba menggunakan statusnya sebagai kru kabin penerbangan untuk menutup kegiatan jenayahnya.

“Kumpulan jenayah terancang akan menggunakan ‘keldai wang’ seperti suspek untuk memindahkan wang hasil kegiatan mereka yang mana mereka memainkan peranan penting dalam rangkaian jenayah itu.

“Justeru menjadi keutamaan kami untuk menangani kegiatan itu,” katanya.

Tambahnya, wang tunai yang dirampas akan dilucuthakkan mengikut Akta Pencegahan Jenayah. – Berita Harian


Riz Ulala, Pondan Tercantik, Di Malaysia? Lebih Cantik Dari Sajat

Cantik tak ‘wanita’ ini? Namanya Riz Ulala dan dia mengakui merupakan seorang maknyah yang telah melakukan pembedahan di Thailand.

Ramai yang cakap Riz Ulala ni lagi cantik dari Nur Sajat! Nak tahu lebih lanjut mengenai Lala, baca biodatanya di bawah:

Biodata Riz Ulala, pondan lebih cantik dari Nur Sajat

Lagi gambar-gambar Riz Ulala yang seksi


Tawau Berpotensi Lahir Pemain e-Sukan Bertaraf Antarabangsa

TAWAU, 19 Okt: Tawau berpotensi melahirkan ramai pemain sukan elektronik (e-sukan) bertaraf antarabangsa dengan lebih banyak penganjuran pertandingan seumpama itu diadakan di daerah ini.

Ahli Dewan Undangan Negeri Apas, Datuk Nizam Abu Bakar Titingan berkata saranan itu melihat kepada e-sukan mulai meningkat naik di Sabah, selari dengan perkembangan Revolusi Industri 4.0.

“Saya yakin anak-anak Tawau boleh menjadi pemain e-sukan terbaik dan sebenarnya banyak manfaat diperoleh melalui e-sukan ini kerana anak-anak muda terdedah dengan teknologi elektronik dan siber,” katanya pada Sabah Gaming Carnival Tournament anjuran Tawau Gamers Community (TGC), di sini hari ini.

Dalam pada itu, katanya e-sukan juga dapat menjadi wadah mengerat hubungan silaturahim dan meningkatkan perpaduan kerana penyertaan pemain terdiri daripada pelbagai kaum dan agama.

“Dalam kita bermain e-sukan yang lebih penting kita dapat melihat apabila kita sama-sama bertanggungjawab untuk menjaga negeri dan negara secara bersama sebagaimana ketika kita bersaing dalam e-sukan,” katanya lagi.

Sementara itu, Nizam turut mahu ibu bapa memberi sokongan tetapi dengan pemantauan kepada anak-anak yang berminat dengan e-sukan kerana ianya juga salah satu sukan yang menawarkan pendapatan kerjaya lumayan.

“Namun jangan pula ibu bapa bertindak lepas tangan tetapi perlu juga memantau anak-anak agar tidak terjerumus ke dalam perkara negatif walaupun mereka bergiat aktif dalam e-sukan,” katanya.

Menurut Nizam, kerajaan juga turut memberi sokongan untuk memperkasa e-sukan di negara ini apabila memperuntukkan dana berjumah RM20 juta pada Belanjawan 2020 bagi pembangunan sukan itu.


COVID-19: Isteri Masuk Kedai, Suami Tunggu Dalam Kereta

KUALA LUMPUR: Walaupun kerajaan membenarkan dua orang wakil keluarga keluar membeli barang keperluan ketika Perintah Kawalan Pergerakan (PKP) fasa keempat, hanya seorang dinasihatkan memasuki kedai.

Menteri Kanan (Keselamatan), Datuk Seri Ismail Sabri Yaakob, mencadangkan suami yang tinggal di dalam kereta ketika di kedai atau pasar raya.

Beliau berkata ia perlu dipertimbangkan oleh semua pihak untuk mengelakkan kesesakan dan tempoh beratur panjang di pasar raya atau kedai.

“Apabila kerajaan menetapkan satu individu dalam satu kenderaan pada fasa PKP sebelumnya, kita menerima banyak maklum balas antaranya isteri tidak boleh memandu dan masalah tempat letak kereta.

“Ketika ini, kita pertimbangkan disebabkan COVID-19 dilihat menurun namun saya percaya ramai yang dibenarkan keluar akan mengekalkan penjarakan sosial

“Apabila ke pasar raya, suami mungkin boleh menunggu di dalam kereta untuk mengelakkan kesesakan dan beratur lebih panjang,” katanya. – Berita Harian


Orang Ramai Berpusu-Pusu Datang Ke PPV ‘Walk-In’, Cetus Kebimbangan Muncul Kluster Baru Di Sandakan

SANDAKAN: Ratusan orang berkumpul ketika pusat vaksinasi ‘walk-in’ pertama di Sandakan mula dibuka pada Khamis, sekaligus menimbulkan kebimbangan ramai mengenai pematuhan prosedur operasi standard (SOP) Covid-19.

RATUSAN orang berkumpul ketika pusat vaksinasi ‘walk-in’ pertama di Sandakan mula dibuka pada Khamis, sekaligus menimbulkan kebimbangan ramai mengenai pematuhan prosedur operasi standard (SOP) Covid-19.

Pemimpin setempat menyuarakan kebimbangan kemungkinan berlakunya penularan jangkitan ketika orang ramai berpusu-pusu hadir, yang menyaksikan sekitar 300 dos vaksin diberikan dalam tempoh tiga jam sejak pusat tersebut memulakan operasinya.

Adun Elopura, Calvin Chong berharap pihak berkuasa dapat memantau bagi memastikan orang ramai mematuhi SOP di setiap pusat vaksinasi.

“Orang ramai berpusu-pusu dan penting bagi setiap orang untuk mengambil langkah berwaspada,” katanya yang dalam masa sama menyambut baik langkah mewujudkan pusat vaksinasi ‘walk-in’ di kawasan tersebut.

Tambahnya, langkah tersebut dapat membantu mempercepatkan proses vaksinasi di Elopura, di mana banyak kawasan sering diletakkan di bawah Perintah Kawalan Pergerakan Diperketatkan (PKPD).

Chong turut mencadangkan agar pusat vaksinasi bergerak diwujudkan di kawasan perumahan dan kawasan tertentu untuk memberi kemudahan kepada penduduk di kawasan tersebut. – The Star

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jokowi menang?

JAKARTA: Presiden Indonesia, Joko Widodo (Jokowi) berkata, kiraan pantas menunjukkan dia memenangi Pilihan Raya Presiden tetapi meminta penyokongnya bersabar dan menunggu Suruhanjaya Pilihan Raya mengumumkan keputusan rasmi.

Bagaimanapun, pencabarnya, Prabowo Subianto enggan mengalah dengan mendakwa dia memperoleh 52 peratus hingga 54 peratus undi.

Prabowo juga menyeru penyokongnya supaya tidak membiarkan kemenangannya dirampas.

Menurut kiraan pantas agensi kaji selidik yang disiarkan Kompas.com menunjukkan Jokowi memperoleh 54.58 peratus, Probowo 48.42 peratus daripada jumlah keseluruhan undi 88.55 peratus.

Kiraan pantas keputusan diambil daripada jumlah undi yang dikira di semua pusat pengundian tetapi pengumuman rasmi biasanya mengambil masa selama beberapa minggu.

“Petunjuk daripada kiraan pantas, kita semua sudah lihat tetapi kita mesti sabar dan menunggu pengumuman rasmi daripada Suruhanjaya Pilihan Raya,” katanya dalam satu sidang media hari ini. – Agensi


Bekas Setiausaha Sulit Kanan Bekas Menteri Pelancongan, Tunang Direman 5 Hari

PUTRAJAYA: Bekas Setiausaha Sulit Kanan kepada seorang bekas menteri bersama tunangnya, direman lima hari bagi membantu siasatan berhubung kes rasuah RM3.7 juta berkaitan projek perkhidmatan pengiklanan pelancongan.

Majistret Shah Wira Abdul Halim mengeluarkan perintah reman terhadap kedua-dua suspek bermula hari ini sehingga 19 Ogos selepas mendengar permohonan dikemukakan Suruhanjaya Pencegahan Rasuah Malaysia (SPRM) di Mahkamah Majistret Putrajaya, di sini.

Suspek lelaki berusia 29 tahun dan pasangannya berusia 28 tahun dibawa ke mahkamah pada jam 10.15 pagi tadi dengan memakai pakaian lokap SPRM berwarna jingga.

Lelaki terbabit yang menghilangkan diri sejak 10 Jun lalu, ditahan kira-kira jam 5.45 petang semalam ketika hadir di Ibu Pejabat SPRM di Putrajaya.

Dia dikehendaki SPRM berhubung satu siasatan kes rasuah mengikut mengikut Seksyen 17 Akta SPRM 2009, membabitkan wang RM3.7 juta daripada syarikat yang mendapat projek perkhidmatan pengiklanan pelancongan.

Pada 27 Julai lalu, SPRM mendakwa seorang pemilik syarikat yang mempunyai kaitan dengan tender pengiklanan terbabit atas tiga pertuduhan mengikut Seksyen 471 Kanun Keseksaan.

Media melaporkan, tertuduh, Ibrahim Omar, 48, seorang pengarah syarikat pengiklanan mengaku tidak bersalah atas 12 pertuduhan mengemukakan dokumen dan invois palsu bagi mendapatkan tender Tourism Malaysia.

Semua dokumen itu digunakan dengan tujuan untuk mendapatkan tender ‘Global Advertising Agencies and Promotion for Tourism Malaysia’ secara ‘request for proposal’ bernilai RM89 juta bagi tempoh dua tahun.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost